Etxebizitza tasatuen zozketa berririk ez dute luzaroan egingo

Eguzkienea promozioko etxebizitzak direla-eta, hainbat etxebizitza tasatu hutsik gelditu direnaren zurrumurrua zabaldu da herrian. Azalpen bila eraikuntza enpresara jo eta Bruesak onartu du etxebizitza tasatua tokatu zitzaien bakanetako batzuk atzera botatzekotan daudela, baina ez du kopururik eman.

Udalak, bestalde, jakinarazi digu Apotzagaetxebarri ingurunean egin beharreko etxebizitza guztiek lanak egiteko lizentzia eduki artean, ez duela bestelako zozketarik egingo. Horrek luze jo dezakeela argitu zuten.

"Behin lizentzia guztiak ematen direnean, aztertuko dugu une horretan etxeren bat libre gelditu den, eta zenbat diren. Horren ostean, zabalduko dugu horien zozketan esku hartzeko izenematea", azaldu zuten Udaleko ordezkariek.

Promozio horretan 235 etxebizitza tasatu egingo dituzte hamar bloketan banatuta. 7. eta 8. blokea, berriz, babes ofizialeko etxeak izango dira.

Ingurune berean etxebizitza libreak eta babes ofizialekoak ere egingo dituzte. Babes ofizialeko 100 etxebizitza egin gura ditu Bruesak. Etxebidek hartuko du etxebizitza horien zozketa eta adjudikazioaren ardura.


Biktimengana 'berandu' iritsi direla onartu du Urkulluk

Lehendakariaren hitzetan, biktimei 'alferrik eragindako kaltea aitortzea eta era guztietako indarkeria gaitzestea da etorkizuna eraikitzeko gutxieneko etikoa'.

'Terrorismoaren Biktimak eta Gizartea' jardunaldietan hartu du parte, gaur goizean, lehendakariak, Donostian. Estatu osoko biktimen elkarteak eta gizarte ordezkariak batu dira hausnarketa jardunaldian. Lehendakariak autokritika egin du, "1970eko eta 1980ko hamarkadetako terrorismoaren biktimei erantzuna berandu eman izanagatik".

Merkataritza Ganberaren egoitzan egin den topaketa Eusko Jaurlaritzak antolatu du, "aintzatespen instituzional" gisa. Urkulluk esan du hobeto egin behar dira alor horretako politika publikoak, eta hiru oinarri direla ezinbestekoak: biktimak eta gizarteak bat egitea, hausnarketa autokritikoa ea gutxieneko etiko bat defendatzeko ausardia.

Lehendakariak adierazi du berandu etorri dela "biktimek merezi duten sentiberatasuna eta erantzuna". Urkulluren esanetan, nolabaiteko "hutsartea" gertatu zen ETAren, GALen eta Batallon Vasco Españolaren biktimei eskainitako arretan, batez ere, 1970eko eta 1980eko hamarkadetan. Bere esanetan, autokritika beharrezkoa da kasu honetan, eta, horrenbestez, Eusko Jaurlaritzaren izenean "barkamena" eskatu du "lehenago erreakzionatu ez izanagatik".

Iraganari begiratu ostean, Urkulluk gogorarazi du gaur "ETAren mehatxurik gabe" bizi garela, eta "etorkizuna eraikitzeko garaia" dela. "Baina etorkizuna eraikitzeko ezin dugu iragana argitu gabe aurrera egin, errekonozimendurik gabe edota gertatutakoari kritikarik egin gabe", azaldu du. "Etorkizuna eraikitzeko gutxieneko etikoak zehazteko, ezinbestekoa da biktimei alferrik eragindako samina aitortzea, baita terrorismo modu guztiak eta terrorismoa legitimatzeko ahaleginak gaitzestea ere", baieztatu du.

Lan-jardunaldia gaur goizeko 09:00etan hasi da, lehendakariaren hitzaldiarekin, eta ondoren, Terrorismoaren Biktimen Partaidetzarako Euskal Kontseiluko presidenteak, Jose Luis de la Cuestak hitz egin du. Jarrian, eztabaida-dinamika bati ekin diote parte-hartzaileek: zazpi-zortzi bat lagunez osatutako saioetan biktimek gizartean zer zeregin izan behar duten landu dute.

AVT: 'Urkulluren autokritikak lasaitu egin gaitu'

Angeles Pedraza Terrorismoaren Biktimen Elkarteko (AVT, gaztelera) presidenteak pozik hartu ditu Iñigo Urkullu lehendakariak esandakoak eta biktimengana "berandu" iritsi izana aitortzeak "lasaitu egin" dituela azpimarratu du. Adierazpenok inflexio puntua izango dira elkartearen eta Jaurlaritzaren arteko harremanean.

Biktimen, biktimen elkarteen eta erakundeen arteko jardunaldian izan da Pedraza, Donostian. AVTren presidentearen aburuz, Urkullu "oso ausarta" izan da barkamena eskatuta, "egin duen moduan, are gehiago, terrorismoaren biktimez lepo zegoen areto batean egin dituelako adierazpenak".

Hitzok "harriduraz" hartu ditu Pedrazak, baina biktimak "lasaitu egin" dituela azpimarratu du.


Hiru gazte atxilotu dituzte ustezko lapurretagatik Zornotzan

Ertzaintzak jakitera eman duenez, hiru gazte atxilotu dituzte, bart, Zornotzan.

Ertzaintzak prentsa ohar batean adierazi duenez, atzo arratsaldean, 18, 21 eta 24 urteko hiru gizonezko atxilotu zituzten, Zornotzan. Ustez lonja batean lapurreta egin eta bertan zeudenei arma zuriz mehatxatzearren atxilotu dituztela jakinarazi dute.

Gainera, ertzaintzak adierazi duenez ikerketa zabalik dute, herrian uztailean gertatutako beste hiru lapurretarekin harremana izan dezaketelakoan.


«Delitu ekologikoa» izan dela berretsi eta helegitea ipini dute ekologistek

Aralarko Goroskintxu eta Saltarrirako pista egitearen aurka Landarlan Ingurumen Elkarteak eta Eguzkik jarritako salaketa behin-behinean artxibatzeko autoa eman du Tolosako epaitegiak. Autoa ezagutu eta Gipuzkoako Foru Aldundiak balorazioa egin zuen astelehenean; «ontzat jo» zuten erabakia. Aldundiaren adierazpenen harira, Landarlan eta Eguzkik erantzun dute. Lehenik eta behin, argitu nahi dute «salaketaren artxiboa ez dela behin betikoa, eta helegitea sartu» dutela. Horrez gain, gogoratu dute, bigarren pista -Eniriotik Doniturrieta Igaratzara eraikitakoak, «epaitegiko bidean jarraitzen duela».Bi elkarte ekologistak gaineratu dute, 2016ko udazkenean salatutako pista «erdiraino eraiki zela hiru txaboletarako, eta gainerakoak eraiki gabe, bi txabola gehiagotara iritsi nahi duela». Horrez gain, «ibilgailu motordunak errazago sartu ahal» izango direla goiko larreetara, «Saltarri larre eremu batean amaitu arte». Landarlanek eta Eguzkik argitu dutenez, «han ez dago artzain txabolarik, bai aldiz behi eta behorrentzako harrapalekua, ganadulazeei zerbitzua ematen diena, zeinak gehienak ez dira profesionalak, aisialdiko abeltzainak baizik». Pista horren erainkuntza, 2016. urtean salatu zutela Ingurumen Fiskaltzan diote, eta prozesu judizialean, delitu ekologikoaren zantzuak daudela adierazi zuela Fiskaltzak berak. Horregatik, deigarria iruditzen zaiela, «behin-behineko artxibatzea».«Araudia ez da errespetatu»Eguzkik eta Landarlanek pista eraiki izana «delitu ekologikoa» izan dela pentsatzen jarraitzen dute. Aralarko Parke Naturalean indarrean dagoen araudia betearazteko ardura duen erakundeak, Gipuzkoako Foru Aldundiak, «ez baitu errespetatu». Horrela, «ibilgailu trafikorako pistak eraikitzea sustatu» duela, «Parke Naturalean bide berriak eraiki ezin direnean», Aralarko inguru «hauskorra babesteko; lurzoruak, ur baliabideak, flora eta fauna, paisaia, prozesu ekologikoak,…».Era berean, ekologistek adierazi dute «Enirio-Aralarko Mankomunitateak, aurreko legegintzaldian, pista hori Parke Naturalaren araudiaren aurka egitea onartu zuela», izan ere, «pista horren %80 Mendi Babesleko Zona batean proiektatu zen eta bertan zuhaiztiak egotea gomendatzen da». Horren ondorioz, araudiak ezartzen duela, besteak beste, «artzaintza mugatzea, eta hori ez zen aurreko legegintzaldian egin, mankomunitateak berak onetsitako ordenantza bete gabe geratuz».Azkenik, Landarlanek eta Eguzkik irmotasunez adierazi dute, «Aralarko Parke Naturala, mendia eta haien kudeaketa arduratsua eta ingurumena babesten eta haien alde lanean jarraituko» dutela , batez ere, «Eusko Jaurlaritzak 2019an deklaratutako larrialdi klimatiko bete-betean gaudenean. Jarritako errekurtso judizialaren ebazpenaren zain gaude».


Familia eredu berriez, gaur gauean, 'El Dilema'n

Azkeneko hamarkadetako familien bilakaera aztertzeaz gain, zaintza partekatuaz eta guraso bakarreko familiez ere mintzatuko dira.

'El Dilema' saioak familia ereduen bilakaera izango du ardatz gaur gauean. Juan Carlos Etxeberriak gidatutako solasaldiak azken hamarkadetan eman diren aldaketak aztertuko ditu, zein familia mota dauden, zein faktorek duten familiarengan eragina... Zaintza partekatuaz eta guraso bakarreko familiei buruz ere arituko dira.

Asteazkeneko saiora hurbilduko diren gonbidatuak hauek izango dira: Enrique Arranz, Familiako Psikologian katedraduna UPV/EHUn; Teresa Laespada, Deustuko Univertsitateko soziologoa; Teresa del Valle, Giza Atropologian katedraduna UPV/EHUn; Luis Sanzo, soziologoa eta Enplegu eta Gizarte Politika sailean estatistika arduraduna; Alejandro Navas, Nafarroako Unibertsitateko soziologia irakaslea; eta Joseba Zalakain, Eguía Careaga Fundazioko zuzendaria.

Horrez gain, Juan Carlos Etxeberriak Kidetza elkarteko eta Isadora Duncan guraso bakarreko familien aldeko elkarteko kideak elkarrizketatuko ditu.

'El Dilema' gaur gauean izango da ikusgai, 23:40etik aurrera, ETB2n.


Bertso Afaria egongo da Etxebarriko frontoian

ETX kultur elkarteak eta Etxebarriko Gazte Asanbladak antolatuta bertso afaria egongo da barikuan [apirilak 29], 21:00etan, Etxebarriko frontoian. Eli Pagola (Erenotzu, 1995), Nerea Ibarzabal (Markina-Xemein, 1994) eta Unai Gaztelumendi (Añorga, 1988) bertsolariek jardungo dute bertsotan, afarian.

Txartelak salgai daude Etxebarriko Irubide eta Olaia eta Markina-Xemeingo Buztarri eta Erlatx tabernetan, 10 eurotan.


"Garai geldia eta geldoa bizi dugu literaturaren eztabaidan"

Bere azken liburuaren harira, eskarmentuaz eta paperaz hitz egin du Orioko idazleak.


Gazte Eguna larunbatean

Herriko gazteen arteko harremana hobetu, euskara bultzatu eta Gaztetxe autogestionatua jendeari hurbiltzeko helburuarekin, Gazte Eguna antolatu du Kaxerna Gaztetxeak larunbaterako, maiatzak 15.

10:00etan hasiko dute eguna Gaztetxean. Aurkezpenen ondotik, talde bakoitza hirutan banatuko da: batzuk murala egin beharko dute; bertzeek bazkaria –aurten librea– eta hirugarren multzoak bortz minutuko bideo bat prestatu beharko du. 13:30ean grabatutako bideo horien emanaldia eginen da eta gero bazkaria. 16:00 aldera jokoak egitera jautsiko dira herrira kalejiran, eta furgoneta batekin poteo bat eginez, jokoak herrian barna eginen dira. Bukatzeko, 19:30ean luntxa eta kontzertua izanen dira Gaztetxean.


Eskuartean artisau taldeak azoka eta tailerra antolatu ditu hilaren 22rako

Sanjuanetako egitarauaren barruan, ekainaren 22an Eskuartean bailarako artisau taldeak euren produktuez osatutako postuak jarriko ditu Seber Altube plazan¡, baita haur eta gazteei begira 'Zu zeu artisau' izeneko tailerra ere. Azoka 11:00etatik 14:30etara egongo da zabalik eta bertan larruz, makramez, zilarrez eta oihalez egindako artisau lanak erakusgai eta salgai egongo dira. Hennakin eskuak eta oinak apaintzeko aukera ere egongo da.

Haur eta gazteei begira lehenengoz antolatu dute Zu zeu artisau tailerra abian jarriko du elkarteak. Seber Altube plazan bertan, 12:00etatik 13:30era, hiru tailer ezberdin jarriko dituzte: trapuekin eta makilekin koilareak eta eskumuturrekoak egiteko aukera eskainiko duten tailer bana eta aurpegia marraztekoa. Ekimen horrekin elkarteak haur eta gazteen sormenerako gaitasuna bultzatzea du helburu.


Bada garaia, garaipenaren V-rekin

Orain da unea, garaia, ara és l'hora marraztuko dute berrogeita hamar egun barru Bartzelonan. Ez da berria, badakizue. Berria manifestaziotzarra izan zen 2012an, eta giza-kateak herrialde baltikoetan independentziaren alde egindako ekinbidea gogora ekarri zuen. Independentzia ez zuen Vilnius, Riga eta Tallin lotu zituzten milioika lagunen ekitaldi hark ekarri, desegite prozesuan sartua zen estatuaren inplosioa izan zen gehiago. Baina nork esan dezake, orain eta hemen, Espainia ez dagoela horrelako zerbaiten sarturik.

Ipar eta Hego Euskal Herrira begiratzea aski da ohartzeko abertzaleek egin lan eskergak lurralde elkargoaren aldeko mugimendu itzela ekarri duela Lapurdin, Baxenabarren eta Zuberoan, betiere Errepublikak berak ahalbidetzen dituen zirrikituetan mugitu nahian. Gizartearen gutxiengoa den mugimendu batek lortu du aldarrikapena erdigunean jartzea eta denak haren doinuan dantzan aritzea. Hegoaldean —Mendebaldean gutxienez— ustezko hegemoniak eman du fruiturik autonomismotik, baina bestelako arrakalak ere agerikoak dira. Hala eta guztiz, badute abantailarik espainiar pasaportedun euskaldunek, frantsesa dutenen aldean: Espainiatik bereizi beharra, estatu berri bat eratu beharra justifikatzeko, ez dago zertan abertzale izan. Euskal estatua, nola katalan estatua, erraz da argudiatzen: herritarren ongizaterako tresna onena izan daiteke. Gaur-gaurkoz, berdintsu esan liteke Lurralde Elkargo batez Ipar Euskal Herrirako. Frantziaren super-eskualde horretan urtu nahi bada ere, Baiona hiriburu duen egitura administratibo indartsuak babes zabala du. Baina, tamalez, ez da gauza bera Espainiako Erresuma ezin ustelduagotik bereizi nahia eta Frantziako Errepublika uztea. Katalan zein (Hegoaldeko) euskal independentistek sarritan ulertzen ez dituzten argudioak dira, Frantziara begira zein Erresuma Batura eta Eskoziara. Nazio Batuetako Segurtasun Kontseiluan, munduko bost estatu indartsuenetako batean abaroan bizitzetik zure estatu txikia eratzera, argudio sendoak behar dira. Espainia, katalan zein Hegoaldeko euskaldunen zorionerako, ankerra eta odolzalea izan da historian sarritan, baina ez da beste estatu horien itzal.

«Historiako mobilizazio garrantzitsuena izan behar du» esan du Kataluniako Biltzar Nazionaleko Carme Forcadellek. Hamaika kilometroak betetzea itzela litzateke duela ez asko, baina hori dute markek, lortu eta gero hurrengoak aurrekoa gainditzera ere behartzen duela. Eta inork zenbaki-dantza ez manipulatzeko izena emateko dei egin dute ANCtik, hamaika kilometrootan egongo direnei. Inoizko senyera erraldoiena eratuko dutela, zalantza gutxi. Eta inoiz baino argiago munduari mintzatuko zaiela.

Horiek asteon argitutakoak. Lehendik ere badakigu, alabaina, Espainiak ekin diela mugimendu batzuei. Mariano Rajoy eta Artur Masen arteko bilera iragarri eta gutxira irten zen betiko intelektual zerrenda, espainiar presidenteari negoziatu ez zezala exijitzen. Halaxe egin dute historikoki, Salvador Cardusek Donostian adierazi legez: «Guk kale eginda ere, Espainiak ez digu huts egingo». Beste Cardus batek, Pere Cardusek, antzeko bidetik lasaitu nahi izan ditu une esanguratsu honetan urduritzen egon litezkeen independentistak: «Nabigazio mapak bide orriak baino maiteago ditut. Hau da, garrantzitsuago deritzot nabilen lurraldea txokorik txoko ezagutzea, une oro nondik igaroko naizen jakin nahia baino. Lurraldea ondo ezagututa, gai izango naiz bide berriak inprobisatzeko, hasieran marraztutakoa itxita aurkituz gero». Espainiaren inprobisazio etengabe eta sarritan ulertezinaren aurrean, abiapuntu egokia da.


Hala hasi zen Portu Zaharreko jaien azkenengo eguna

Portu Zaharrak pijama jantzi zuen eta marmitakoen lurrunaz usaingozatu zen, jaien azkenengo egunari gogotsu ekiteko, joan den astelehenean. Bideo honetan jaso ditu HIRUKAk protagonista batzuen azalpenak eta gomendioak.


Mendi txangoa Nerbioi ibaiaren jaiotza parkera

Aste honetan bertan, igandean, maiatzak 27an mendi txangoa egingo da. Ganekogorta M.K. taldeak antolatuta, domekan goizeko 08:00etan Malkuartu bidegurutzeko autobus geltokitik aterako da bidaia.

Zeharkaldi ibilbidea izango da eta parkearen sarreratik interpretazio zentroa bisitatu, otsategitik igaro eta Nerbioi ibaiaren ur saltoraino emango da paseoa. Handik, mendilerroaren ebakietan barrena, Arando mendiaren balkoiraino iristea proposatzen da. Hala ere, Ganekorta M.K. taldeak aukera bi eskaintzen ditu: bidetik interpretazio zentroraino eta parkearen irteeraraino jarraitzea, edo bestela, basabidetik jarraitu, errepidea zeharkatu, bidea segi eta Txarlozoraino joatea. Azken puntu horretatik, Urduñara jaistea litzateke plana, horretarako txangoan parte hartu nahi duten Okondoarrek ostegun honetan, gaur bertan, arratsaldeko 19:00etatik 21:00tara bitartean Kultur Etxetik igaro beharko dira izena eman eta 11 euro ordaintzera. Beste aukera telefono bidez egitea da, 665 726 680ra deituta edota posta elektronikoa erabilita ganekortamt@hotmail.com. Txangoa aurrera eramateko 30 plazako autobusa erabiltzea aurreikusten da. Informazio gehiagorako ere hemen klikatu dezakezue.


Bravo (Reala): "Aspalditik nuen buruan"

Atezain apartak izan ditu bere ibilian Realak baina ez goleatzaileak. Horretan lehena txiletarra izan da.

Claudio Bravok geldiketa bikainak egin zituen aurreko astean Murtziaren kontra. Horregatik izan ez balitz, esku hutsik bueltatu zatekeen Reala. Ez zen aurreneko aldia izan ezta gutxiagorik ere. Dena den, atezain batek ohikoa ez duena egiteagatik ohiartzun handiago lortu du. Marka da gero. "Aspalditik nuen buruan. Aldagela barruan sarritan hitz egin dugu aukera horretaz eta atzo guzti-guztiek hurbiltzeko esan zidaten. Bai entrenatzaileak baita taldekideek ere. Zorionez ez nuen huts egin adierazi du Zubietan".

"Ongi atera ala ez, jokaldi eztabaidatsua da. Batzuek txalotua, besteek gorrotatua. Zenbat buru hainbat aburu. Atzo sareetara joan zelako baina giza-hesian jo izan balu eta kontraerasoan gola sartu? Arriskutsua da, ados. Baina, batzuetan arriskatu egin behar da eta ondorioak onartu. Nik uste onuragarria izan daitekeela. Atzo hiru puntuak eskuratzeko balio izan zuen". Ez du jaurti izanaren damurik: "Berriz ere egingo nuke".

Kontuak kontu, funtsezkoena garaipena eskuratzea zen. Konfiantzarako baliagarria izateaz gain, sailkapenean eragina izan du. Numantzia eta Levante ez dira gerturatu eta Betis eta Rayorekiko tartea berriz, handitu egin da. 12 eta 16 puntura daude, hurrenez hurren. Ansotegirentzat aitzitik, ezin inoren izena ezabatu. "Goiz da horretarako. 18 partida geratzen dira eta bi talde horiek garaipen bolada bati ekiteko jokalariak badituzte. Geurean pentsatu behar dugu, irabazi beharrekoa irabazita ez dugulako besteengan erreparatu behar ".

Gironan jokatu du heldu den igandean Realak arratsaldeko bostetan. Labakak bosgarren txartel horia ikusi zuenez, Lasartek beste norbaitengan pentsatuko du. Gonzalez osatze bidean da, gaur ere korrika aritu da erritmo onean baina bere parte hartzea ziurra ez denez Josu Esnaolak aukera izan lezake.


Indarkeria matxista sare sozialetan: ukabilkada digitalak

Irainak, mehatxuak, ziberjazarpena, sextortsioa… Kalean bezala, sarean ere indarkeria sexistaren jomuga dira emakumeak. Horri aurre eginez, feministek euren espazio birtuala eraiki dute.

Albaceteko mutil talde bat "La Manada bat egiteaz" mintzo da WhatsAppen. Chicagon emakume bati egindako bortxaketa bat zuzenean jarraitu dute 40 gizonek Facebook Live bidez; inork ez du salatu. Amanda Romero txiolariaren kasua ere badago: argazkiak lapurtu zizkioten, eta ForoCoches foroan jarri zituzten "osfo" (gaztelaniaz "txortan egingo al zenukete honekin?" esateko modu bat) izenburupean. Adibideok errealitate beraren aurpegi ezberdinak dira: sare sozialetako indarkeria matxistarenak.

Gizarte arras digitalizatu eta konektatu batean bizi gara: munduan pertsona baino sakelako gehiago dago, eta sare sozialen erabilera % 60koa da, Telefonica Fundazioaren "Gizarte Digitala Espainia 2017" txostenaren arabera.

Kalean gertatzen den gisan, sarean ere eraso matxisten biktima dira emakumeak. Erasook ez dute ubeldurik uzten, baina fisikoak bezain mingarriak dira, edo mingarriagoak.

Sare sozialek indarkeria matxista erraztu eta horren ondorioak handitu egin ahal dituzte. Izan ere, ezaugarri bereziak dituzte. Aurrena, hedatzeko gaitasuna: eduki partekatu bat milaka/milioika lagunengana hel daiteke oso denbora txikian (txio bat ekaitz digital perfektua bilaka daiteke ordu gutxian). Mundu digitalaren iraunkortasuna ere kontuan hartu behar da: eguneko 24 orduetan egon gaitezke konektatuta, asteko zazpi egunetan. Sare sozialetan anonimoak izan gaitezke: erasotzaileek sasi-izenak darabiltzate nahi bezala jarduteko. Geldiaraztea edo identifikatzea plataforma handi-mandien (Facebook, Twitter) esku geratzen da. Eta Googlek ez du ahazten, edo kosta egiten zaio ahaztea, kasurik onenean. 2014an ahaztua izateko eskubidea aitortu zuen Europako Justiziak, baina bilatzaileetatik eduki iraingarriak kentzea prozesu nekeza, luzea eta garestia bilaka daiteke.

Iritzi eske, Bilboko Faktoria Lilara jo dugu, bertako koordinatzaile den Irantzu Varelarekin hitz egitera. Kazetari eta militante feministari bat-batean bota diogu galdera: krudelagoa al da indarkeria matxista sare sozialetan? Argi du Varelak: "Sare sozialek kaleko errealitatea islatzen dute. Sareak matxistak, transfoboak edo arrazistak dira gizartea bera halakoa delako". Adibidea jarri digu, argigarri: "Astakeria bat botako dut: imajinatu animalia bati egindako basakeria batekin bideoa grabatu eta nire sareetan partekatzen dudala... Berehala moztuko litzateke. WhatsAppeko nire kontaktuek esango lidakete: 'Zertan ari zara? Jota al zaude?' Baina 18 urteko emakume bati taldean egindako bortxaketa jartzen baduzu, sarean zabaltzen da… Eduki bat biral bihurtzeko ez da eskuko telefonorik behar, berriro bidaltzeko botoia sakatuko duten pertsonak behar dira".

Eta, egon badaude. Gainera, ez dira gutxi batzuk eta ez daude 'kobazuloetan' sartuta. "Feministak jazartzeko soldatapean dagoen jendea dago. Irainengatik salaketa jarri duten emakumeek deitu didate, eta konturatu gara euren jazarleak eta nireak pertsona bera direla, IP beretik ari direlako. Orain aho betean esan dezakezu feministen kontrakoa edo matxista zarela, eta, gainera, lagunak egingo dituzu sarean. Sare sozialetan profilak dituzte, etiketak, buruzagiak eta publizitatean inbertsio milioidunak", kritikatu du Varelak.

Varela, Factoria Lilaren kanpoaldean. Argazkia: Johanna Arzoz

ForoCoches da matxisten eta misoginoen topaguneetako bat sarean. Espainiako Estatuan gehien bisitatzen diren 50 webguneen artean dago, eta erabiltzaile aktibo gehien dituen gaztelaniazko foroa da (310.000 kontu aktibo, % 90 gizonezkoenak). Sanferminetako talde bortxaketaren biktimaren datu pertsonalak eta argazkia foro horretan argitaratu zituzten. Sartzeko gonbidapena behar bada ere, Googlen bilaketa bat egitea nahikoa da bereziki matxistak diren milaka iruzkin topatzeko. Eta askok eta askok indarkeria matxista justifikatu eta defendatzen dute. Horrela, ForoCocheseko erabiltzaileentzat, eskubideak aldarrikatzen dituzten emakumeak "feminaziak" dira, eta jarrera sexistak salatzen dituzten gizonak, berriz, "marikoiak".

Baina "machitroll" edo "machiruloak" (mugimendu feministak hala izendatzen ditu) nonahi daude: Twitterren, Facebooken, Instagramen… Irantzu Varelak, sare sozialetan ikusgarritasuna duten beste emakumeek bezalatsu, egunero jasotzen ditu irain eta mehatxuak. "Irainak bi motatakoak izaten dira: batetik, egingo dizkizuten izugarrikerien zerrenda (bortxaketak, hilketak…) egingo dizute, eta, bestetik, ez zarela bortxatua izateko gutxieneko mailara heltzen esango dizute. Uste dute emakumeak euren desirak betetzeko baino ez gaudela, eta, hortaz, esan ahal dizuten txarrena gustuko ez zaituztela dela".

Bada okerragorik. Beste iruzkin batzuk delituzkoak dira:

"Nik ausarta izan behar dut sakelakoa egunero pizteko, eta hori onartezina da", esan digu Varelak. Panorama horren aurrean, batzuek sare sozialak uzten dituzte. Beste batzuek, @barbijaputa ezagunak esaterako, ezizena erabiltzen dute euren burua ezkutatzeko. Gainerakoek neurriak hartzen dituzte.

Amnistia Internazionalak 2017an egindako txosten baten arabera, emakumeen % 76k sarean duten jarrera aldatu dute ziberjazarpenaren beldur. Zibererasoren bat jasan dutenen artean, ia erdiek esan dute erasoak izaera matxista edo misoginoa izan zuela. % 25en esanetan, mehatxu fisiko edota sexualak jasan zituzten.

"Eta ez da ezertxo ere gertatzen!"

Eraso horien aurrean, erakundeek eta justiziak ezer gutxi egiten dutela salatu du Varelak. "Harritu egiten nau jendearen inuzentekeriak: 'Salatuko zenuen, ezta?! ', galdetzen dizute… Tratu txarrak salatu zituenean Maguetteri ez zioten babesik eman. Zer arraio emango didate niri! ", adierazi du.

"Ia behingoz konturatzen garen. Sarean gertatzen den hori indarkeria estruktural baten beste adierazpen bat da. Izan ere, hiltzen gaituztenean ere, ez da ezertxo ere gertatzen. Aurten astebetean bost emakume hil zituzten; bi, 48 ordu eskasean. Ez zen ezertxo ere gertatu. Izan al zen Ezohiko Ministro Kontseilurik? Jaurlaritzak larrialdi egoera ezarri al zuen? Kaleak erre al genituen? Ez! Jaramonik egingo al didate niri sare sozialetan jasaten ditudan irainengatik? Ezta urrik ere! Onartzen ditugun indarkeriak ditugu", erantsi du.

Bestalde, zer egiten dute Twitter, Facebook eta enparauak eraso horien aurrean? Denek ematen dute trollak blokeatzeko edo isilarazteko aukera. Kasu larriagoetan, "abusuzko txio eta jokaerak" salatu daitezke, eta halakoekin, kontua itxi diezazuekete. Varelaren ahotan, horrelako asko salatzen ditu egunero, baina gutxitan izaten dute ondoriorik: "Kontua zarratu zioten batek pistola baten argazkia eta honako esaldia bota zidan: 'Irantzu Varela! Badakit non bizi zaren! Hil egingo zaitut!'. Zer gehiago behar zuten, bada? Etorri eta ni akabatzea? ".

Nolanahi ere, bada ziberjazarpen matxistari aurre egiteko modurik. Feministek urteak daramatzate autodefentsa tailerrak antolatzen, babeserako sare kolektiboak ehuntzen, eta espazio seguruak sortzen. ciberseguras.org webgunean, esaterako, sarean segurtasuna bermatzeko baliabideak ematen dituzte, betiere ikuspegi feminista batetik. Alerta machitroll atariak, bestalde, trollez ohartarazteko aukera ematen du.

Olatu feminista sarean

Izan ere, azken urteotan mugimendu feministaren aldarriez eta emakumeak ahalduntzeko mezuez bete da sarea. Sare sozialak sutan egon dira #MeToo, #NiUnaMenos eta #Sinistenzaitut etiketekin, esaterako. Munduko txoko askotako emakumeek bat egin dute euren eskubideak aldarrikatzen eta matxismoaren salaketa lau haizeetara zabaltzen.

Ziberaktibismo horren mugarrietako bat 2015ean ezarri zuten Argentinan. #Niunamenos etiketa erabilita, herrialde hartan indarkeria matxistaren kontra inoiz egindako manifestazio handiena antolatu zuten. Lelo hori, gerora sortuko zuten #Vivasnosqueremos-ekin batera, Latinoamerikan hedatu zen indarkeria matxistaren kontrako aldarri bihurtzeko.

Eta olatua tsunami bilakatu zen 2017ko urrian, Harvey Weinstein zinema ekoizlearen kontrako sexu-jazarpen salaketen harira, Twitter sare sozialean historian iltzatuta geratu den mezua bota zuen Alyssa Milano aktoreak #MeToo etiketa erabili zuenean:

Nazioartean arin batean zabaldu zen, eta milaka emakumek euren istorio lazgarriak kontatu eta partekatu zituzten.

Geldiezina zen hura. Martxoaren 8an, Espainiako Estatuan feminismoaren inguruko milioi bat txio argitaratu ziren. Gero, 'La Manada' auziaren epaiketa eta epaiarekin etorri ziren #Sinistenzaitut eta #EzEzetzda etiketak ere. #Cuentalo kanpainak (#MeToo-ren pareko etiketa Espainiako Estatuan) 3,5 milioi txio eragin zituen.

Varelaren arabera, "sare sozialak ondoen erabili dituen mugimendu soziala da feminismoa. Zergatik? Batetik, bitartekaritzarik ez duen komunikabide bat delako (azken katebegian ez dago 'guraizeak' sartuko dituen gizonik), eta, bestetik, umorea erabiltzen ikasi dugulako. Hartara, serio esanda baino mezu 'punkiagoak' botatzeko aukera izan dugu". Varelaren hitzetan, "munduan barrena gauza beragatik borrokan ari ginen pilo bat emakume geunden, eta sare sozialetan egin dugu topo. Oso polita izan da".

Batzeaz gain, kide berriak erakartzen jakin dute feministek. "Emakume asko feminista egin dira sareetan gauzak irakurrita. Hori bai, gero, martxoaren 8an, kalera atera dira. Ez dira Twitterren geratu", nabarmendu du.

"Feminismo" hitzak Googlen izan duen garapenari begiratzea baino ez dago. 2004tik hazten joan dira bilaketak, baina batez ere azken urtean egin dute gora, eta 2018ko martxoan jo du goia (hilabete horretan 100 puntuak harrapatu zituen Google Trendsen).

"Badakizu zer falta zaigun? Gizonek indarkeria matxistaren aurrean zero tolerantziaren diskurtsoa praktikan jartzea beste gizonekin. Esan diezaietela 'Ez bidali WhatsAppeko kate matxista horiek!' edo ez dezatela indarkeria matxista legitimatzen duten edukiak partekatu edo birbidali. Hori gertatzen denean pauso garrantzitsua emango dugu", Varelaren esanetan.


Martxoaren 16an, ‘Erregea eta bufoia’ ikuskizunaz gozatzeko aukera izango da Segurako Botikaxahar kulturgunean

Iparra-Hegoako egitarauaren barruan, martxoaren 16an, Erregea eta bufoia saioaz gozatu ahalko da Segurako Botikaxahar kulturgunean. Aitor Sarriegi bertsolaria eta Ander Lipus aktorea nor baino nor ariko dira, 19:00etan hasita. Gaiak Josu Goikoetxeak jarriko dizkie. Saio hori Iparra-Hegoak eta Goiztiri AEK euskaltegiak antolatu dute


Azken txanpa Santa Krutz jaietan

10:30 Ikurriñaren jaitsiera. Ezpata dantza Zubiaurren.

11:00 Meza eta ondoren ezpata dantza. Trikitilariak.

12:00 Txakolin dastaketa ermita parean.

19:00 Kalejira elegantea.

19:00 Taberna arteko pintxo lehiaketa.

#stk16 [Argazkiak | Bideoak]


Galizak eta Euskal Herriak bat egin dute Murgia omentzeko

Kontxa Murgia omendu dute gaur oiartzuarrek eta Manuel Lekuona liburutegiraino bildu diren galizarrek. Txistu eta gaiten doinuak elkarrekin egin dute kontzejupetik bidea liburutegiraino berrogei bat lagunek jarraituta. Asier Legorburu Kultura Zinegotziak eta Xose Estevez historialariak hartu dute hitza bertan. Kontxa Murgiaren semeari aipamena eginda, Manuel Martinez Murgia, Galiziako abertzaletasunaren aintzindariari, gaurko ekitaldia Euskal Herritik Galiziari egindako elkartasun keinua izatea nahiko lukela esan du Legorburuk: “Izan ere bi nazioak, Euskal Herria eta Galizia XXI. mendera kontzientzia nazionalarekin heldu badira gure arbasoei esker izan da neurri batean, eta beraiei zor diegu, nahiz eta gaur egun oraindik ukatzen jarraitzen gaituzten nazio gisa”. Hizkuntza hartu du ardatz ondoren Legorburuk, Martinez Murgiak hura eraikuntza nazionalaren zentralidadean jarri izan zuela nabarmentzeko, eta Martinez Murgiak 1891. urteko lore jokoetako inaugurazio hitzaldiaren pasarte bat irakurri du galizieraz.

Xose Estevezek hartu du hitza ondoren eta “emigrazioaren dramaz” mintzatu da historialaria. Eskerrak eman dizkio Euskal Herriari, “hartu gaituen moduan hartzeagatik, lana, jatekoa, etxea eta familia emateagatik”. Koldo Izagirreren olerkia irakurri du horretarako euskaraz eta galizieraz.

Lore eskaintza egin diote Kontxa Murgia jaiotzen ikusi zuen etxean haren omenez jarritako plakaren ondoan.


Donostiako merenge borrokan blaituta!

Aste Nagusian murgilduko da Itziar Arangurenen saioa. Merenge borrokan izango dira lehenengoz.

Eta gainera hipodromora joateko sarrerak zozketatuko dituzte entzuleen artean.

Udan Plotx umore lan taldea sartuko zaie gero estudioan.Arrasate zoo etxeko maskotak oporretan uzteko zaindegiarekin hitzegingo dute.Eta Zeraingo 40 urte gorakoen suelto txapelketako partaideak ere ezagutuko dituzte.

Eta lehiaketa berria! Zuk zein kanturi aldatu diozu letra?

Umoreari ere tartea eginen diote Blai saioan. Pagadikeriak, Mikel Pagadiren ranking onenak gogora ekarriz.

Eta gainera, zozketak, umorea, sariak…Udan Blai saioa 12etan egunero Euskadi Irratian.


Urrezko aroaren zilarrezko ezteiak

Urola futbol taldeak behin bakarrik lortu du Hirugarren Mailara igotzea. Duela 25 urte izan zen. Talde hartako jokalariei omenaldia egin zieten larunbatean Zumarragako Argixao futbol zelaian.Urola futbol taldeak 46 urte ditu dagoeneko. Ia mende erdi honetan une gozoak eta gaziak bizi izan dituzte Urretxu eta Zumarragako futbol zaleek. Gozoenak 1990eko hamarkadan bizi izan zituzten: taldea Hirugarren Mailara igo zen eta bost denboraldi eman zituen maila horretan. Ekainean igoeraren 25. urteurrena beteko da eta larunbatean omenaldia egin zieten talde hartako jokalariei eta garai hartako zuzendaritzari.Omenaldia Urola eta Allerruren arteko partidaren aurretik izan zen. Jokalariak eta zuzendaritzako kideak zelai erdira atera ziren eta ikusleen txalo zaparrada jaso zuten. Ondoren, Mikel Mesonero egungo presidenteak plaka bat oparitu zion Jesus Mari Biain orduko presidenteari.Ekitaldian zuzendaritzako Biain eta Felix Perezek eta hainbat jokalarik parte hartu zuten: Oskar Perez, Jose Nuñez, Anjel Garmendia, Mitxel Badiola, Iñaki Aranburu, Juanjo Raton, Juan Luis Elizondo, Valentin Tena, Jacinto Ibañez, Mesonero bera…Jokalari hauek guztiek eta gainontzeko taldekideek zoriona eraman zuten Argixaora. Zumarragako futbol zelaiko harmailak astero-astero betetzen ziren eta zaletu gazteenek lagunarte bat ere sortu zuten: Indar Hori. Urolaren urrezko garaia izan zen.Egun loriatsu haietaz hitz egiteko, Biain, Aranburu eta Ibañez Argixaoko bulegoetan elkartu ziren. Hiruek Hirugarren Mailara igotzea ezustekoa izan zela esan zuten. «Denboraldi bukaerara arte ez genuen horretan pentsatu», aipatu zuen Biainek. «Cholo Simeone bezala, hurrengo partidan bakarrik pentsatzen genuen», gehitu zuen Ibañezek.Jokalarien arteko harreman ona funtsezkoa izan zela esan zuen. «Aldagelan oso giro ona genuen». Lehendakariak kalitatea eta jokalari batzuen esperientzia ere oso garrantzitsuak izan zirela uste du. «Kalitatea Aranburuk eta Badiolak jartzen zuten, batez ere. Batek jokoan eta besteak golak eginez. Hurtado, De Luz, Aranzadi, Kako… ere oso onak ziren».Mailaz igotzeko, arerio gogorrak gainditu behar izan zituzten. Ligan Anaitasunarekin borroka latza izan zuten eta ondoren, Gasteizko Aurrerarekin eta Deusturekin igoera ligaxka jokatu zuten. Igoera lortu zuten egunean sekulako poza sentitu zuten. «Garai hartan futbola askoz ere pasio handiagoz bizi zen. Herri osoak sekulako poza hartu zuen. Hirugarren Mailan zer aurkituko genuen beldur ginen, baina oso ondo moldatu ginen».Giro onaBaina, guztiaren gainetik, giro ona azpimarratu zuten. «Entrenamenduen ondoren trago batzuk jotzera joaten ginen edo afari-meriendak egiten genituen», aipatu zuen Ibañezek.Aranburuk oraindik hartu-eman estua dutela esan zuen. «Urtero afari bat eta bidaia bat egiten ditugu. San Fermin jaietan, Bartzelonan… egon gara».Argixaora ere joaten dira, noski. Larunbatean Urolak Ohorezko Erregional mailara igotzeko jokatu zuen eta han egon ziren, animatzen. Urolak mailaz igotzea lortu zuen eta etorkizunean Hirugarren Mailara itzuli daitekeela uste dute. «Bi belaunaldi on lortuz gero, ahal da», esan zuen Aranburuk. «Zergatik ez? Baina oraingoz, goza dezatela Ohorezko Erregionalean jokatzeko duten aukeraz», amaitu zuen Ibañezek.


Txanogorritxuren bestelako istorioa euskaraz antzeztuko dute igandean Areetan

Deabru Beltzak konpainiak "Nora zoaz, txanogorritxu?" antzeztuko du igandean Areetako Andres Isasi musika eskolan, euskaraz. Hitzordua 18:00etan jarri dute, bereziki hiru eta zazpi urte bitarteko umeentzat zein haien gurasoentzat. Sarrerak BBKko orotarako kutxazainetan edo leihatilan bertan erosi ahal izango dira lau eurotan. “Nora zoaz, Txanogorritxu?” bi bidaiarien istorioa da, elkarren artean ezberdinak baina paraleloak diren bi mundutan gertatzen diren bi bidaiarien istorioa. Haur eta gazteei zuzendutako ikuskizun horren iturburuan, Txanogorritxu eta otsoaren ipuin klasikoa dago, baina baita Gianni Rodari idazle eta pedagogo italiarrak istorio hura oinarri hartuta egin zuen egokitzapena ere. “Ipuinaren bertsio aske honetan, dena gerta daiteke, eta dena gertatzen da”, adierazi dute Deabru Beltzak konpainiako kideek, “ustez ipuinean agertzen ez diren pertsonaiak agertzeraino: Pinotxo, Rapunzel printzesa edota Porrotx pailazo ezaguna, esaterako”. Argazkian, antzezlaneko irudi bat / © Dis-Dis Producciones, S.L.

Nora zoaz, Txanogorritxu? ikuskizunean, horiekin eta beste makina bat ezustekorekin egingo du topo ikusleak, Rodarik irudikatutako bertsioaren bereizgarri nagusietako bat, hain justu ere, ipuinaren narratzaileak (Fran Lasuen) eragiten dituen nahasmenak baitira, istorioa kontatzen ari den bitartean behin eta berriz egiten dituen hanka-sartzeak direla medio. Gainera, ekaitzak, nahasteak, adiskidetasunak eta arriskuak izango dira magia eta karatea egiten dakien eta otso beldurgarriari aurre egiteko gauza den Txanogorritxoren aurrean.

Deabru Beltzak konpainiak “Nora zoaz, Txanogorritxu?” lanaz egindako bideo laburpena:

Nora zoaz Txanogorritxu? from Gorka on Vimeo.


Zozkatu ditugu 'Mami Lebrun' antzezlanerako sarrerak

Ostiralean Mami Lebrun antzezlana izango da Aita Mari zinean. Udal Kultura Sailak emandako hiru lagunentzako bina sarrera zozkatuko ditugu Baleikeko bazkideen artean.

Saridunak honakoak dira: Leire Arano Amas, Jokin Urkidi Ostolaza eta Gurenda Serrano. Zorionak! Aretoko leihatilan izango dituzue sarrerak zain.

Besteoi gogoratu sarrerak salgai dituzuela turismo bulegoan, 9 euroan; 6 euroan Gazte Txartelarekin.


Arratsalde.on 2013-01-31

"IRRIA" aldizkariaz aritu zaigu Joxi Oiarbide. Sortzen festaren 2013.edizioa Txantreako Bernat Etxeparek antolatuko du aurten, Joli Paskualena, Iker Huitzi eta Josu Santestebanek eman digute aurkezpen kantaren berri. Xabier Amuriza, "Zazpi ebidentzia birjaiotzarako" jardunaldiez aritu zaigu. Bukatzeko Tutulia, poesiaren txokoan WISTAWA SZYMBORSKA poeta poloniarraren lana aztertu du Josetxo azkonak.


Salbuespenezko espetxe politika eteteko eskatu du Kalera Kalera-k

Milaka pertsona batu dira Iruñean eginiko manifestaziora. Araban, Zaballako espetxeko presoei babesa adierazteko martxa egin dute.


Lekeitioko kadeteak Kopako txapeldun

Kadeteen Ohorezko mailara igo diren bi taldeen arteko Kopako partidua jokatu zen zapatuan [maiatzak 26] Lekeitioko Larrotegi futbol zelaian. Joaneko partiduan 1-5 irabazi zuen Lekeitiok eta etxean berriz, hutsera berdindu zuten. Horrela, Lekeitio Futbol Taldeko kadeteak Ligako lehenenengoak izateagaz gainera Kopako Txapeldun ere gelditu dira. Iñaki Gomez Mardones Bizkaiako Futbol Federazioko lehendakariaren eskutik hartu zuten Lekeitioko jokalariek garaileen garaikurra.

Lekeitio FT Kadeteak eta entrenatzaileak kopa irabazi ondoren. Argazkia: Lekeitio FT

Lekeitio FT eta Retuertoko kadeteak, entrenatzaileak eta arduradunak. Argazkia: Lekeitio FT


On Wenceslaoren telegrama

Hemen duzue Basarriren kronika, duela 80 urte "Eguna" egunkarian argitaratutakoa.

(BERRIA egunkaritik jasoa)

Gipuzkoa'ko uri polit paketsutako bat Zumaia dezute. Bertan gertatutako zerbaitxo edestu nai nizueteke gaur. Egun batez, eŕiko eŕetore jaunaren bila alamoduzko jendetza inguratu zan. Asmorik makuŕenez zijoazela uŕutira ezagun zuten. Aien eskutara ezkero eŕetorearenak egin zuan...

Zumai'ko alkate jaun prestua ta bere lagunak bereala konturatu ziran gauza onik etzala, ta aŕixkurik laŕienean auŕera egiñik, nolabait lortu zuten txaunburu jauna gaizkatzea. Ain biotz on zabalekoa izanik, alkate jaunak eŕetore jauna bere etxera eraman zuan, eta 22 egunez nai zuan guzia jan da edanez eduki. Jaun au lasaiago egon zedin, gabero edo «guardiak» jartzen zitzaizkion. Gordelekua alkatetxea zuan: gaizkatzalea. ¡Alkatea!

Ordutik ona egunak eta ilak igaro dira. Reketeak jabetu ziran eŕiatzaz. Alkate jaunak eta bere lagunak eŕi maitea utzia al zuten tokira aldatu beaŕa izan zuten. Eŕetore jauna an gelditu zan ordea: poz neuŕigabez gelditu ere noski.

Oraindik zortzi egun eztira, irakurle, Sebila'ko izlari sonatu Keipo'k, ondoren dijoan uŕuidatz edo «telegrama» au irakuŕi du bigoteari eragiñaz:

«Excmo Sr Don Gonzalo Queipo de Llano.—Sevilla. Permita, Ilustre General, le felicite como párroco de Guipúzcoa que siempre he pensado en español tradicional y católico. La España de los párrocos de Guipúzcoa es la España Ignacio de Loyola, Francisco de Javier y Elcano. Finalizo, señor, diciéndole que, salvo raras y desgraciadas excepciones de parroquias sin importancia, los párrocos guipuzcoanos nos sentimos orgullosos de esta España por patriótica y católica. ¡Viva España! Wenceslao Mayora, párroco de Zumaya». Euzko-abadeak, Europa'ren lau aldetako txaloak irabazi ba dituzte ere, tartean tartean, azal makuŕak ditugula ezin uka.


Zerga Agentziako zuzendariaren hanka sartzea:'Ez dakit zer esan dudan'

Beatriz Vianak Barcenas auziaren inguruko galderak erantzun ditu, eta prentsaurrekoaren amaieran hitz horiek esan ditu, mikrofonoa piztuta zegoela konturatu gabe.

Beatriz Viana Espainiako Zerga Agentziako zuzendari orokorrak Barcenas auziaren inguruko galderei erantzun die ostegun honetan. Prentsaurrekoaren ostean hitz egiten jarraitu du, eta zer esan duen ez zekiela aitortu du. Mikrofonoa piztuta zegoen, eta areto guztian entzun dira bere hitzak.

"Ez dakit zer esan dudan. Orain, esan dudan edozein astakeria aterako didate", adierazi du Beatriz Vianak, mikrofonoak piztuta zeudela konturatu gabe. Libertad Digital atariak bideo honetan jaso du gertaturikoa.

Halaber, Beatriz Vianaren alboan eserita zegoen emakumeak mikrofonoak piztuta zeudela adierazi dio keinu bidez. Horrekin konturatu denean urduri jarri da.

Berehala, ekitaldiko arduradunetako bat gerturatu da bi emakumeengana lehenbailehen aretotik irten zitezen.


Eskualdeko merkataritza dinamizatzeko bulegoa sortu dute

Eskualdeko merkataritza dinamizatzeko helburuarekin, eskualde mailako merkataritza bulegoa jarri dute martxan Goierri behean. Eusko Jaurlaritzak emandako diru-laguntzei esker urte betez gutxienez lanean arituko da bulegoa, herri handi zein txikietako merkatari guztiei dinamizazio lanak egiten laguntzeko. Eskualde mailako bulegoaren bidez proiektu berriak gauzatzeko merkatariek eta ostalariek jarraitu behar dituzten pausoak zein diren azaldu, laguntza juridikoa eman, diru laguntzak eskatzeko zer egin… azaldu zaie. Orain arte Beasaingo Bareak elkarteko teknikari izan den Zezilia Herrador arduratuko da lan horiek guztiak egiteaz.

Bareak elkarteak martxan jarritako proiektua da, eskualde mailan gainontzeko elkarteekin eta merkatari eta ostalariekin “batera eta elkarrekin” airtzeko nahia izan baitute hasieratik beasaindarrek. Goierri mailako proiektu berriarekin bat egin du Lazkaoko merkatari elkarteak ere, eta eskualdeko gainontzeko herri txikietako merkatariekin ere hasi dira lanean. Ordiziako Ordizian elkarteak berriz, proiektuarekin bat ez egitea erabaki du. Proiektuak Goiekiren eta Dendartean erakundeen babesa izan du, eta bulego berria Goiekin egongo da.

Bareakek merkataritza mapa kaleratu du

Bareakek elkarteko bazkide diren denda, taberna, jatetxe eta gainerakoak biltzen dituen mapa kaleratu du. Dagoeneko bazkide diren denda eta tabernetan eskuragai daude mapak eta horietan bazkide bakoitzaren datuak eta kokapena agertzen dira: telefono zenbakia, helbidea, email helbidea… Mapa honen bidez kontsumitzaileek etxetik jakin ahalko dute zerbitzu bakoitza non dagoen eta zer eskaintzen duen.

Herrador eskualdeko lanetan ariko da aurrerantzean, eta Bareaken Ainhoa Nuñez teknikariak hartuko du bere lekua. Nuñezek azaldu duenez, “aurrerantzean ere orain arte bezala jarraituko dugu lanean, orain arteko proiektuei jarraipena emanez”. Hala, adibidez, Caja Ruralekin, Beasaingo Udalarekin eta Kultura sailarekin hainbat hitzarmen sinatzekotan direla aurreratu du teknikariak. Herriko komunikabideekin eta kirol elkarteekin ere lan egin nahi dute merkatariek. Aurrena egingo duten lanetako bat ordea, webgunea berritzea izango da. Puntukako katalogoa berritu eta hori kaleratzea izango da elkartearen beste lanetako bat. Partidu polikoekin otsailean bilduko dira, iaz hasitako prozesuari amaiera emateko.

Bulegoko ordutegia ere zabaldu egin dutela jakinarazi du Nuñezek. Aurrerantzean astelehentik ostegunera 9:30etik 12:00etara egongo da irekita.


Pazkoak 2015: Bergarako herri bazkarian festa giroa nagusi

Guztira 650 lagun batu dira Bergarako Pazkoa jaietako herri bazkarian eta giro onean igaro dute bazkaria. Behin tripa bete ostean, festarako gogoz hartu dute arratsaldea.


Marotoren esanetan, Puigdemontek 'kale itsu baterantz darama Katalunia'

Gainera, 'seriotasuna' eskatu dio Pedro Sanchezi; izan ere, horren ustez, 'erreferendumaren erronkarekiko urrunkidetasun etengabeak independentistei mesede egiten die'.

Javier Maroto PP alderdiko Gizarte Politikako idazkariordeak gaur baieztatu duenez, Carles Puigdemont Generalitateko presidenteak "kale itsu baterantz darama Katalunia, funtzionarioak legez kontra jokatzera eta beren zereginak ez betetzera bultzatuta".

Marotoren ustez, agintari katalanak atzo eman zuen "erantzun haserrea" ikusita, "argi dago Katalunian legea betearazteko Rajoyren konpromisoa funtzionatzen ari dela". "Puigdemontek bere erronkaren aurrean ezer egin gabe geratuko zen Gobernuko presidentea aurkitzea espero bazuen, horrek esan nahi du ez dituela ezagutzen ez presidentea ez Gobernua".

Halaber, Marotok kritikatu egin ditu Pedro Sanchez PSOEko idazkari nagusiaren adierazpenak Espainiako Gobernuak Kataluniakoari galdeketara dirurik bideratzen ari ez dela egiaztatzeko xedearekin astero gastuen txostena bidaltzeko eskatu izana gaitzestegatik.

"Sanchezek egun batean dio Espainiako Gobernuari babesa eman behar zaiola, Puigdemont legearen aurka ari delako, eta, biharamunean, berriz, Espainiako Gobernua Kataluniari legea inposatzen ari zaiola adierazten du", Marotoren arabera. Hori dela eta, "seriotasuna" eskatu dio Espainiako sozialisten buruari, " erreferendumaren erronkarekiko PSOEren urrunkidetasun etengabeak independentistei mesede egiten dielako".

Javier Maroto Iruñean izan da igandean, Donejakue Bideko tarte bat (Iruñetik Zizur Txikiraino) egin eta ibilbide horrek irudikatzen duen "elkarbizitza, batasun eta tolerantzia mezua" aldarrikatzeko.


Eraginkortasun energetikoan aditu izateko Arizmendi Ikastolan heziketa-ziklo aproposa

Gaur eguneko gizarteak bioeraikuntzan eta eraginkortasun energetikoan aditu den profesionalaren gero eta premia handiagoa du. Profesional horien egitekoa da baliabideak jartzea ahalik eta energia gutxien erabiltzeko eta energia hori ahalik eta modu egokienean baliatzeko. Izan ere, energia xahutzen ari da; Europak duen arazo larrienetakoa, esate baterako, menpekotasun energetikoa da, % 46 (EAEk, % 94).

Europa arazoaz jabetuta, Europa 2020 plana eratu du epe horretan eraginkortasun energetikoa murrizteko eta CO2 igorpena ia zerora mugatzeko. Ondorioz abian jarri da, besteak beste, eraikinetarako ziurtagiri energetiko bat eta baita ITE ikuskapena ere 50 urte baino gehiago duten eraikinetarako.

Lanbide Heziketak eskainiko duen Eraikuntza Proiektuak heziketa-zikloan gaituko diren ikasleak lan horietan aritzeko profesionalak izango dira. Kontuan hartu behar da Euskal Herriko etxebizitzen erdiek hiru urteren buruan ITEa pasatu beharko dutela, eta hori kudeatu egin beharko dela edo Gipuzkoan 2018rako eraikinen %30ek ikuskaritza teknikoa egin beharko dutela eta Leintz bailaran 900 eraikin inguru izango direla. Honek guztiak lana sortuko du.

Bestalde, zikloaren beste ikuspegi bat bioerakuntza izango da. Horretarako, ikastolak aditu taldea dauka ziklo horretan, besteak beste, bioeraikuntzako neurketetan teknikari bat, jakingai horretan master bat duena (biak ala biakAlemaniako IBN Baubiologie Instintuaren bitartez lortutako tituluak; azken hori estatuan 16 kidek baino ez dute).


Ondarroako herriguneko zirkulazioa itxita dago, udaletxe zaharrean egiten ari diren beharrak direla eta

Ondarroako udaletxe zaharreko teilatua konpontzen ari dira egunotan. Udaletxe zaharraren inguruko orografiak tamaina handiko kamioiak bertaratzea ezinezkoa egiten duenez, Kantoipe kalean jarritako garabi handi batetik ari dira jasotzen hara eraman beharreko material guztiak. Hain zuzen ere, garabia Urrosolo bitxitegiaren ondoan ipinita dago, eta duen tamainagatik, ezinezkoa da bertatik eguneroko zirkulazioa pasatzea.

Hori dela eta, beharrek irauten duten bitartean, herrigunea eguneko 24 orduz zirkulazioari itxita egongo dela jakinarazi du Ondarroako udaltzaingoak. “Herrigunea itxita dagoela adierazten duten seinaleak ipinita ditugu herriko hainbat tokitan: haurtzaindegi parean eta musika eskolako parean, esateko baterako”. Oinezkoek ibilgailuentzat itxita dagoen tokitik pasabidea badutela argitu dute udaltzainek, “baina kasu batzuetan, herritarren segurtasuna bermatzeko, bidea guztiz itxi egin behar izan dugu. Atzo, adibidez, horrela gertatu zen”.

Udal ordezkariek aldiz, bidea ahalik eta arinen ireki nahi dutela nabarmendu dute. “Datorren asterako herrigunea irekita gelditzea nahi dugu. Eguraldiak laguntzen badu behintzat, horrela izango da”.


'Euskarak bitartekoak behar ditu Nafarroan'

Euskararen inguruan egunotan izandako erabakiei buruz hitz egin du Sagrario Alemanek.

Euskal Telebistaren seinalea eten eta justiziak Iruñeko Udalari euskarazko haur eskolen eskaintzan atzera egiteko agindu ostean, haserre agertu da Sagarazio Aleman euskaltzaina.

UPNk botere politikoa galdu ondoren, lehen bezala jarraitzeko tresna judizialak erabiltzen dituela salatu du. Egoera salatzeko manifestazioa egingo dute ekainaren 4ean Iruñean.


Idoia Mendia, Natalia Rojo eta Susana Corcuera, PSE-EEko zerrendaburu

Aurreneko aldiz hiru emakumek gidatuko dituzte euskal sozialisten zerrendak.

PSE-EE alderdiak ostiral honetan aurkeztu ditu Euskal Autonomia Erkidegoko hauteskunde batzordeetan irailaren 25ean egingo diren hauteskunde autonomikoetara begira osatu dituen zerrendak, alderdiko iturriek Europa Pressi jakitera eman diotenez.

Modu horretan, hiru lurralde historikoetan sekula zerrendaburu izan ez diren hautagaiak izango dituzte sozialistek datozen hauteskundeetan, nahiz eta hirurek ere eskarmentua duten Eusko Legebiltzarrean.

Mendia, PSE-EEren idazkari nagusia eta lehendakarigaia, izango da Bizkaiko zerrendan lehena, eta gauza bera egingo dute Natalia Rojok Araban eta Susana Corcuerak Gipuzkoan.

Hauteskundeetarako zerrenda horiekin argi geratu da euskal sozialistek berriztatzeari eta zerrendetako lehen postuetan emakumeen presentzia sendotzeari ekin diotela.


Elorrio gobernatzeko, lau urterako plana egingo dute

Elorrioko Udalak datozen lau urteetarako Gobernu Plana osatu gura du, eta horretarako, udal beharginen, elkarteen eta herritarren ekarpenak jasotzen hasi da. Batzarretarako deialdia egiteko, prentsaurrekoa eskaini dute EH Bilduko gobernu taldeko Idoia Buruaga eta Xabier Dominguezek eta Irantzu de Castro parte-hartzerako teknikariak.

Amestutako Elorrio Egin lemapean garatuko dute prozesua. Udal gobernuaren gestioan aldaketa bat suposatuko du planak; izan ere, udalek urteko aurreikuspenen arabera lan egiten dute normalean, eta Elorrioko kasuan, lau urteko perspektiba eman gura diote. Buruagak ikuspegi berri hori azaldu du: “Urteko aurrekontuak plangintza baten baitan egon behar du”. Edozelan ere, urteko aurrekontua lantzerakoan ere herritarren iritzia ezagutuko dutela dio Buruagak. Gainera, gainerako udal taldeak parte hartzera gonbidatu ditu: “Elorriok irabaziko du denon artean eginez gero”.

batzarretan parte hartzeko deia egin diete herritar guztiei: “Egunerokotasunak sortzen dituen arazoez gain, guk Elorrio sendo eta egonkor bat nahi dugu; anitza, aberatsa, erakargarria, euskalduna eta parte hartzailea".

Hauxe da batzarren egutegia:

Azaroak 10: Gazetan, 18:30ean. Aldape, Berrio, Iguria eta Urkizuaraneko bizilagunekin batera.

Azaroak 12: Miotan, 18:30ean. Berriozabaleta eta San Agustinekoekin ere.

Azaroak 19: Argiñetan, 18:30ean. Zenita, Mendraka, Gaztañeta, Lekeriketa eta Araunetakoak ere gonbidatuta daude.

Azaroak 17: Herrigunean, 14:30ean eta 18:30ean, Iturrin.


Frontoian eta kultur aretoan igogailua jartzeko diru laguntza jaso du Markina-Xemeingo Udalak

Iriste erraztasuna bermatze aldera, Eusko Jaurlaritzak Uni frontoiaren eraikinean eta kultur aretoan igogailua jartzeko 25.812,50 euroko diru laguntza eman dio Markina-Xemeingo Udalari. Zehatz esateko, Jaurlaritzak hiri ingurunean zein eraikinetan iriste erraztasuna bermatuko duten hobekuntza obrak egiteko eta iriste erraztasun planak egin eta eguneratzeko eman du diru laguntza. Udalak jakitera eman duenez, laguntza guztia igogailura bideratuko dute.

Ulahi-Orona enpresari esleitutako lanen kostua 96.683,78 eurokoa da. Beraz, lanok gauzatzeko udalak 70.871,28 euro ipiniko ditu.


Ulmako instalazioak bisitatu ditu Markel Olano Gipuzkoako diputatu nagusiak

Gipuzkoako diputatu nagusiak, Markel Olanok, eta Ekonomia Sustapena, Landa Ingurunea eta Lurralde Orekako diputatuak, Ainhoa Aizpuruk, Ulma taldeko arduradun nagusiekin lan-bilera izan dute goizean, eta Oñatiko Ulma enpresako ikerkuntza zentroko instalazioak bertatik bertara ezagutzen izan dira.

Markel Olano Gipuzkoako diputatu nagusia eta Ekonomia Sustapena, Landa Ingurunea eta Lurralde Orekako diputatua, Ainhoa Aizpuru, Ulmak Oñatin duen egoitzan izan dira. Ulma taldeko arduradunekin lan bilera izan ostean, bertako ikerkuntza eta garapen zentroa bisitatu dute, Ulma taldeko lehendakaria eta zuzendaria, Raul Garcia eta Iñaki Gabilondo bidelagun zituztela.

Diputatu nagusiak egindako adierazpenetan, Ulmak eta Mondragon taldeak egiten duten pertsonen aldeko apustua azpimarratu du. "Krisi garai latzenean 600 pertsona berri kontratatzeko aukera izan du Ulmak eta horrelako enpresengatik lortu dugu enplegu-tasa egoki bati eustea, nahiz-eta langabezi-tasa altuegia dugun…".

Ulma "eredugarri"

Bestalde, Olanok azaldu du, enpresa batek aurrera egiteko ezinbestekoa dela lehiakortasuna, eta honekin batera, berrikuntzak duen garrantzia ere azpimarratu du, horretan Ulma eredugarria dela azalduz.

Honen harira, atzo onartu zuen Foru Aldundiak Zientzia eta Teknologia Sarerako 4,3 milioi eurotako diru-laguntza, eta honen harira, Olanok amaitu du esanaz; "berrikuntzak lehiakortasuna ekarriko duela, eta lehiakortasunak, berriz, enplegua ekarriko duela".


Mundu osoko folklorearen adierazpenak, ostiralera arte Portugaleten

Jaialdiaren 40. edizioa uztailaren 21etik 25era egingo dute Ezkerraldeko herrian.

Costa Ricako, Hegoafrikako, Txinako, Poloniako, Ipar Osetiako eta Euskal Herriko taldeek parte hartuko dute Portugaleteko Nazioarteko Folklore Jaialdian, uztailaren 21etik 25era.

Elai Alai Portugaleteko dantza taldeak antolatzen duen jaialdiak 40. edizioa du 2014koa. Aurten, Canillako pasealekuan izango da, uztailaren 21etik 24ra, eta Puente Colgante hoteleko kanpoaldean, uztailaren 25ean.

Josune Ariztondo Bizkaiko Foru Aldundiko Kultura diputatuak jaialdiaren garrantzia azpimarratu du berorren aurkezpenean: "Bizkaia goi mailako kultur ekitaldien nazioarteko mapan jarri du".


Legea urratu duela ohartarazi diote Arrangoitzeri

Sexu bereko pertsonen ezkontza baimentzen duen legea betetzeko eskatu dio Les Bascos taldeak auzapezari

Sexu bereko pertsonen ezkontza eskubidea aldarrikatzen duen Les Bascos elkarteak gogor salatu du Jean Michel Colo Arrangoitzeko (Lapurdi) auzapezaren deliberoa, eta gogorarazi dio legea urratzen badu errudun dela eta haren zigorra ukan dezakeela. Colok herriko erregistro zibila ixtea deliberatu du, bi gizonen arteko ezkontza eragozteko.

Hautu libreen eta askatasunaren aldeko kolektiboak bat egin du Les Bascos taldearen salaketarekin. Coloren erabakia demokrazia zangopilatzea dela nabarmendu du, eta sostengua helarazi die erabaki horren biktimak izan diren bi pertsonei.

«Arrangoitzeko auzapezak legea urratzen duten jarrerak atxikitzen segitzen badu, eskatuko diegu eskumena duten agintariei egoera horri bukaera emateko eta zigorrik gogorrena ezartzekoauzapezari». Prefetak ere legea bete behar zuela gogorarazi zion auzapezari.

Auzapeza, zalantzan

Erregistro zibila ixtea deliberatu zuen Arrangoitzeko auzapezak. Egundaino sutsu defendatu du jarrera hori, baina erran du aldatzea aztertzen ari dela, jasan dituen presioen ondorioz.


Musika odolean

Santa Zezilia eguna, musikarien eguna da gaur, azaroak 22. Musikari sena odolean eramaten den edo ez esaterik ez badago ere, familiak zerikusi handia izan dezakeela, behintzat, kontu jakina da. Goierrin ere familia asko daude, belaunaldiz belaunaldi, afizio hori ondorengoei transmititu dietenak. Horietako bat da Zumarragako Idiakez familia.

Atanasio Idiakez birraitona, Juanito aitona, Lurdes alaba eta Lourdesen bi semeak musikarekin estu-estu lotuta egon dira, eta daude egun ere. Birraitona eta aitona Ezkio-Itsasokoak ziren eta biak izan ziren elizako organojole. Juanitok, organua jotzeaz gain, eskusoinua eta solfeoa ere ikasi zituen, eta Zumarragara bizitzera joan zenetik herriko haurrei musikan alfabetizatzen eta eskusoinua jotzen irakatsi zien arratsaldetan, goizez

Orbegozon lan egin ondoren.

Bere alaba Lurdesek ondo gogoan ditu etxeko musika-soinuak: «Jaio ginenetik entzun dugu musika etxean. Aitak etxean entseatzen zuen, eta etxeko lanak egiten nituen bitartean nola entzuten nuen gogoratzen dut. Ikasle dezente etortzen ziren etxera solfeoa eta eskusoinua ikastera ere». Musika talde batean ere aritu zen teklatua jotzen. Bodetara eta antzeko ospakizun puntualetara joaten zirela kontatu du.

Hori gutxi ez, eta Ezkio-Itsasoko abesbatza sortu zuen Juanitok duela 25 urte, Orbegozon jubilazioa hartu zuenean. 85 urte zituenean utzi zuen abesbatzaren zuzendaritza, eta egun Xabier Barriolak gidatzen ditu Ezkio-Itsasoko abeslariak. Donostian bizi da egun, eta adin horrekin hainbeste joan-etorri egiteari uzteko unea zela ikusi zuen.

«Musikak asko esan nahi du niretzat, eta nire bizitzaren zati handia da», dio Juanitok. «Nire ustez, denok jakin beharko genuke musika pixka bat, bizigarria delako», gehitu du.

Berak ere gogoan ditu bere aitagandik jasotakoak: «Sei urte nituenean abestu nuen lehen motetea herriko elizan. Moteteak partitura txikiak dira, eta aitak prestatu zidan hura, okasiorako. Aitak organoa jo eta nik abestu egin genuen». Musika hamalau urtera arte ikasi zuen bere aitagandik, eta hamalau urterekin hasi zen Orbegozon lanean. Baina, lantegitik kanpo tinko eutsi zion musikarekiko zaletasunari eta, batez ere, zaletasun hori besteei transmititzeari.

Juanitoren seme-alabek ere jarraitu diote familiako afizioari. Seme zaharrenak, Jose Antoniok, eskusoinua jotzen ikasi zuen aitarekin, eta Pili eta Lurdes alabek pianoa jotzen ikasi zuten.

Jarraipena duen afizioa

Lurdesek, Juanitoren alaba gazteenak, Legazpiko ikastolan lan egiten du, musika irakasle bezala. Pianoa jotzen ikasi zuen gaztetan eta egun Zumarragako Goiargi abesbatzean abesten du, urte askoan. Oso musikazalea da bera ere, eta bere bi semeei ere musikarekin gozatzen irakatsi die.

Alain Beltza da Lurdesen seme zaharrena eta musikalki, honek ere, ibilbide azpimarragarria du. Zumarragako bandan ibili zen hamar urtez oboea jotzen, Legazpiko batukadan hamaika urte daramatza, Batuband taldean aritu zen (batukada, tronpeta eta saxofoia batuz), eta azkenaldian Samba Dzanga taldean ere badabil, Brasilgo musika lantzen, Sanbatik Edanaz.

Bere anaia Markelek ere Zumarragako bandan jo izan zuen zenbait urtez tronpeta, eskubaloiari heldu aurretik.

Alainek, bere amak bezala, «etxean, soziedadean, autoan…» etxekoekin asko abestu izan duela dio. «Aitonak, gurasoek, osaba-izebek…. asko abestu izan dugu, normalean pianto baten bueltan jarrita», kontatu du.

Alainentzat ere musika «oso garrantzitsua» izan da bere bizitzan. Musika, ordea, alde guztietan dagoela dio Alainek. Alfabetatuak egon ez arren ere, «oinez goazenean, txalo egitean… denok sortzen dugu musika, inkontzienteki bada ere».


BIDEOA: Jon Urbietaren imitazioak

Euskadi Irratiko Faktoria saioan pertsonaia ezagunen imitazioak egiten ditu Jon Urbietak, astean behin –asteazkenero, 12:15ean–. Iñigo Urkulluren imitazioa prestatzen ari dela aurreratu digu jarraian irakur dezakezuen elkarrizketan, eta imitazio sorta ere egin du Baleike.eus-entzat: traineruan sartu ditu Joseina Etxeberria, Boris Izagirre, Mikel Olazabal, Albako Dukesa... eta, amaieran, Zumaian oso ezaguna den pertsonaia jarri du lemazain. Ea asmatzen duzuen nor den!

Ez da erraza Jon Urbieta (Zumaia, 1988) bi hitzetan definitzea. Ume koskorra zela, Betizu taldeak (ETB1) eman zion bere bi pasioak, musika eta telebista, uztartzeko aukera –era askotariko telebista saiotan hartu du parte orduz geroztik–; Djon izenarekin, musika saioak ere eskaintzen ditu jai pribatu zein pu- blikotan; teknologia berriekin trebea, sare sozialetan jantzia... Bakarrik falta zitzaion pertsonaia ezagunen imitazioak egiten hastea. Horretarako aukera ere iritsi zaio.

Noiztik egiten dituzu imitazioak?

Txikitatik. Konturatu nintzen abesterakoan ahotsak ondo egiten nituela, banuela erreztasuna.

Eta zein izan ziren zure lehen imitazioak?

Simpson marrazki bizidunetako elkarrizketak imitatzen nituen. Telebistari ahotsa kendu eta azpitituluak jartzen nituen teletexto-an. Horiek dira nire lehen imitazioak.

Orain hasi zara Euskadi Irratian imitazioak egiten, soilik ahotsean oinarrituta. Horrela zailago izango da, ezta?

Imitazioak egiterakoan oso lagungarria izaten da pertsonaia bakoitzak izaten dituen keinuak-eta harrapatzea. Bai, ahotsarekin bakarrik zailago da. Eta astero saio bat egitea erronka da niretzat

Zer pertsonaia imitatzen dituzu?

Orain arte egin ditudan saioetan, adibidez, Mikel Olazabal kazetaria, Baserri arrauneko aditua, Joseina Etxeberria... Espainiakoak, besteak beste, Mariano Raxoi presidentea, Boris Izagirre, Albako Dukesa, Juan Carlos errege ohia...

Esan pertsonaiaren bat imitatu nahiko zenukeena eta oraindik ez zaizuna ondo ateratzen.

Bat baino gehiago. Adibidez, Iñigo Urkullu lehendakaria imitatu nahi nuke. Uste dut jokoa ematen duela, hitz egiteko modu berezia du. Baina proba batzuk egin ditut, eta oraindik ez dut lortu nahi dudana.

Faktoriako saioak, gainera, Internet bidez ikus daitezke. Zure ekimena izan da edo saioko arduradunena?

Teknologia berriak asko erabiltzen ditut eta pentsatu nuen ondo legokeela saioa zabaltzeko dauden tresnak erabiltzea. Euskadi Irratia jende helduak entzuten du batik bat, eta nik publiko gazteagoarengana ere iritsi nahi dut. Horregatik, erabaki nuen estudioan kamera pare bat jarri eta Internet bidez zuzenean ematea. Horrela imitazioak entzuteaz gain, ikusteko aukera dago.

Imitazioen bide honetatik jarraitzeko asmoa al duzu?

Nik ez diot aterik ixten nire buruari. Niri musika eta telebista gustatzen zaizkit gehien, baina imitazioena ere hor neukan eta orain sortu da aukera. Saioa udarako da printzipioz, eta ez dakit gero zer gertatuko den. Ez dut epe luzerako planik egiten, gauzei datozen bezala heltzen diet.


Zabalik da Gasteizko Antzinako Liburuen XXV. Azoka

Uztailaren 14ra arte egingo da, Urrezko Zeledonen plazan.

Liburu zaharren sustapena, bibliografiarekiko interesa, bilduma-gaiak, liburu zahar eta erabiliak eta bigarren eskuko liburuak dira Antzinako Liburuen azokak lantzen dituen arloak. Urtero bezala, Urrezko Zeledonen plazan irekiko dira saltokiak, 11:00etatik 14:00etara eta 17:00etatik 21:00etara.

Liburu-denda hauek hartuko dute parte: El Cafetal (Gasteiz), Asilo del libro, Prim, Torres de Valencia (Valentzia), Prólogo (Huesca), García Prieto (Madril), Maxtor (Valladolid), eta La Ela (Bartzelona).


Kulturgintzaren hileta irudikatu dute Eusko Jaurlaritzaren egoitzaren aurrean

Kupla plataformak biltzen dituen kultur eragileek egungo egoeraren aurrean «immobilismoa» leporatu diete instituzioei.

SOS Kultura plataformak atzo elkarretaratzeak egin zituen Iruñean, Bilbon, Gasteizen eta Donostian, eta gaur, Kupla plataformak protestari segida eman dio Gasteizen, Eusko Jaurlaritzaren Lakuako egoitzaren aurrean. Plataformako kideek «hilzorian» ikusten dute kulturgintza, eta hori bera irudikatu dute goizeko ekintzan: kulturaren heriotza antzeztu dute beltzez jantzitako zenbait lagunek, erakundeei eskatzeko neurriak har ditzatela sektorearen egoerak ez dezan okerrera egin. Auto karabana bat ere egin dute.

Teknikariak, enpresak zein artistak, sektorea osatzen duten kide guztiak batzeko asmoz sortu dute taldea asteotan, eta manifestu baten bidez jakinarazi dituzte euren eskaerak. «Immobilismoa» egozten diete erakundeei, eta, diotenez, ezer egin ezean, hilabete batzuen buruan «gaindiezina» izango da «hondamendia». Horregatik, beren burua eskaini diete erakundeei kulturaren berezitasunak kontuan hartuko dituzten neurriak planifikatzeko.

Hiru eskari jakin ere biltzen ditu manifestuak. Bat: zuzeneko ekitaldietarako segurtasun eta higiene protokolo zehatz bat sortzea. Bi: aurreikusitako jarduerak bideragarri egiten saiatzea. Eta hiru: sektore osoa hartuko duten salbuespeneko laguntzak martxan jartzea, «beste industria sektore batzuekin gertatzen den bezala».


Sei puntu landuko dituzte, gaur

Euskara Batzordea izango da gaur 18:00etan, Udaletxeko Areto Nagusian (2. pisua). Aztergai izango dituzte, besteak beste: udalekuak, etorkinentzako eskolak, begirale ikastaroetako dirulaguntzak eta kaleko erabileraren neurketa.


Erreformen bidez tasak igo izana ukatu du NUPeko errektoreak

Karlosenak egokitzat jo du ikasleen protestetan izandako jarrera. Sei hilabeteko matrikularen aldeko mozioa onartu du Hezkuntza Batzordeak.


Bruesak bazkide asko egin ditu Azpeitian

Orain bi hasi zen Espainiako ACB saskibaloi liga eta Bruesa Donostiako taldea bertan ari da, iazko denboraldian igoera lortuta. Taldeak ikusmin handia sortu du. Azpeitian, esaterako, Iraurgi Saskibaloi Elkartearen egoitza-tabernan Bruesako bazkide egiteko aukera egon da eta 135 lagunek eman dute izena. Bruesak asteazken honetan du hurrengo partida Donostian, Akasvayuren kontra (20:30). Akasvayuk bitik bi partida irabazi ditu, Bruesak bitik bat (irabazi duena, Unicaja egungo txapeldunaren etxean, lehengo zapatuan). Donostiako klubak etxeko partidetarako Azpeitiko jarraitzaileentzat ere autobusa jarri du, doan. Bihar 19:00etan irtengo du, anbulategi aurretik.


Pello Reparazen ZETAK taldeak larunbat honetan eskainiko du lehen kontzertua

Sarrerak salgai daude taldearen webgunean. Erosleek soilik jakingo dute non izango den emanaldia.

ZETAK taldeak, Pello Reparazen egitasmo berriak, azaroaren 16an eskainiko du lehen kontzertua. Egun horretan bertan, baina arratsaldean, topaketa bat egongo da; ondoren, zuzeneko emanaldia eskainiko du, disko berriko hainbat abesti jotzeko.

Sarrerak Zetak taldearen webgunean daude salgai. Erosleek bakarrik jakingo dute emanaldiaren kokalekua.


Gares

Doinua: BetroiarenaLurra goldatzen badaelkartasun sarezmingain kontzientez etakultur ondarez.Haziak mimoz ereinesku burujabez,bizi nahia ongarri,hizkuntza lanabes.Sei arkuko babessendo, bost zutabez,Arga ibaian trabesharriz eta harez,lur berrietaranzkozubi da Gares.Nahiz aurka izan hainbatlege omniboroeta politikarieuskarafobo.Hamaika egunetanpoza da metodonorbere arrazoiezzenbat epilogo.Min, irrika, gogoelkartzeko foroerrepide, soropentsa, uneorokorrika dabiltzalahamaika zoro.Goizean Cascanteraeta Tuterara,hunkituta iritsidaitezke hara,pausoz pauso aldatuzmapen ingeradaherri bat mugitzekobehar beste gara.Prest bagaude jadahegadaz hegadaamestu eraradena bete bada;berriz itzul gaitezkehasierara.


Yanela Zarumaren hilketa gaitzesteko elkarretaratzea egingo dute gaur

Joan zen astelehenean hilda agertu zen Burlata Yanela Zarumaren hilketa salatzeko elkarretaratzea deitu dute herriko emakume taldeek. Zumaiako Udalak bat egin du protesta saioarekin, eta herritarrak 20:00etan elkartuko dira gaur, Magnolipean.


HARA! Hiru azpeitiar, Miren Amurizaren ‘Ezpainetakoa’ testuan oinarritutako film laburrean

Berria egunkariak uztailean argitaratu zuen Miren Amurizaren Ezpainetakoa zutabea bideo batera eraman dute Lauga produkzioek. Lan taldean hiru azpeitiar daude: Nora Alberdi zuzendaria eta Mireia Galarza eta Nahikari Nuñez aktoreak. Gainontzeko kideak bizkaitarrak dira: Leire Lasa, Rakel Aldekoa eta Oihana Badiola. Amurizaren testua irudiz lagundu dute, idazlearen beraren ahotsa off-ean dela, eta Beldur Barik lehiaketara aurkeztu dute lana.

Filmaren protagonista ezpainak margotzea atsegin duen neska gazte bat da. Edozein une baliatzen du ezpainak gorriz koloreztatzeko. Egun batean, ordea, zer pentsatua emango dio protagonistaren hurbileko haur baten galderak.

Hona hemen bideoa:


Gurea, zurea, berea

ALEAren Irakurraldia proiektua aukezteko Aritz Martinez de Lunak idatzitako testua.

Araban bagare kantatzen du abesti zaharrak. Tamalez, aspaldi utzi genion Araban bagare izateari. Badira zenbait hamarkada denboraren hautsak gure lurraldeko arbasoen hizkuntza estalirik utzi zuela. Paper zimurtu artean idatziz jasoa, ahanzturan galdua eta zenbait belaunalditako hiztunentzat ezezaguna. Hori zen euskara Arabako eremu gehienetan.

Egun, Araban bagara. Itxuraberrituak, berpiztuak, zenbaiten ustez artifizialak ere batzuetan, eta norberak nahi duen ezaugarriaz jantzita, baina azken finean, bagara. Araban euskaldunak gara, eta gero eta euskaldunagoak gainera.

Guziok gara eskualdun, guziok anaiak gara jarraitzen du abestiak. Eta honetan bai, duela mende erdi Bittor Kapanagak idatzitakoak inoiz baino biziago egoten jarraitzen du. Baliteke abestiaren egileari guziok adiera horrek gaur gaurkoz biltzen dituen kolore, itxura eta forma guztiak zeintzuk liratekeen esango bagenio, bekokia zimurtuta egingo lukeela keinu.

Hala da, baina. Arabako euskara aberatsa, koloretsua, anitza eta bizia da. Euskara etxetik jantzita dakartenak izango dira batzuk, inguruko lurraldeetatik arabartu egin diren euskaldunak izango dira beste batzuk, euskarara hurbiltzeko pausua eman dutenak, zorionez, gero eta gehiago; eta altxor ezkutua bailitzan euskara ezagutu duten aurpegi berriak ere ohikoago egiten ari zaizkigu.

Beraz, etorkizuneko euskara egunez egun aberasten eta asmatzen dugun hori izango da, edo ez da izango. Hitz berriak, ahoskera berriak, soinu eta doinu berriak. Txistu egiten ez dakiten "tz" batzuk entzungo ditugu; ezkutaketan dabilen ergatibo galduren batek ihes egingo digu; erritmo karibetarrek dantzaraziko duten doinua entzungo dugu; espezia exotikoek zaporea eta usaina emango dioten hizkuntza ezagutuko dugu; belarrira min eman ordez, akaso, jatorra irudituko zaigun erdarakadaren bat ere entzungo dugu; eta, finean, guztiona izango den hizkuntza biziko dugu.

Gure aldetik beste ezer gutxi esateko. Jarraian jasotako pasarteak izan daitezela aberastasun eta oparotasun horren adierazle.

Kanpotik etorritakoei, ongi etorri Araba euskaldunera. Euskara ezagutzeko hautua egindakoei, ongi etorri euskarara. Eta gure etxera sartzeko gonbitari erantzun diozuen guztioi, ongi etorri Arabako ALEAra.


Kirk Douglasek 100 urte bete ditu

Zinema izarrak mendeurrena ospatuko du Michael semeak eta Catherine Zeta-Jones errainak antolatutako festan, 200 lagun eta familiarrekin batera.

Kirk Douglasek, Stanley Kubricken esanetan Espartako bilakatu zen zinemaren mitoak, 100 urte bete ditu. Gladiatoreak 200 lagun eta seniderekin ospatuko du mendeurrena, Michael semeak eta Chatherine Zeta-Jones errainak antolatutako festa batean.

97 urteko Anne emaztea ere alboan izango du aktoreak. 1954tik daude ezkonduta. "Gure ezkontza zoragarriak eta gaueroko elkarrizketa preziatuek lagundu naute bizirik irauteko", esan du Douglasek.

"Nire lan bakarra ondo eta lasai sentitzea izango da, han agertzeko eta xarmagarria izateko. Eta, noski, hitzalditxo 'inprobisatua' emango dut; nire terapeutarekin praktikatu dut jendeak uler nazan", azaldu zuen Douglasek orain dela gutxi idatzitako artikulu batean.

1991n, Douglasek helikoptero istripua izan zuen, eta bi pertsona hil ziren. Bost urte geroago, istripu zerebrobaskular bat izan zuen, eta hitz egiteko gaitasuna nabarmen urritu zitzaion. Orain, 100 urte bete dituenean, hamaikagarren liburua prestatzen ari da. Ohorezko Oscar bat, hiru izendapen aktore bezala, bi Urrezko Globo eta Eric semearen heriotza (gaindosi baten ondorioz) izan ditu bidean.

Ongintzako erakundeei laguntzen ohituta dago, eta hiltzean, bere ondasun guztiak (80 bat milioi dolar) emango ditu, "joan baino lehen mundu honetan ongi gehiago egiteko".


Zestoako argazki rallya egingo dute hilaren 28an

Zestoako argazki rallya egingo dute ekainaren 28an, larunbatean. Zestoako argazki taldeak antolatu du egitasmoa, eta honakoek lagundu diote: Zestoako Udalak, Potxolo dendak, Mollergi jatetxeak, Zestoako bainuetxeak, Laiak denak eta Gurutze jubilatuen tabernak. Izen-ematea irekita dago jada, eta Internet bidez egin daiteke, zestoa.argazki@gmail.com helbidera mezua bidalita. Egunean bertan ere jarriko dute izena emateko aukera, Zestoako Gurutze jubilatuen tabernan 9:00etatik 9:30era. Kamera digitala duen edonork eman dezake izena, bost euroren truke.

Baldintzak

Memoria txartel hutsa eraman behar da argazki rallyra, eta beharrezkoa da argazkiak Zestoan ateratzea. Zuri-beltzean edo koloretan atera daitezke, eta .jpg formatuan gorde beharko dira.

10:00etan hasiko da proba, eta 13:00ean bukatuko da. Irudi guztiak antolatzaileen ordenagailuetan deskargatuko dituzte argazkilariek, eta gehienez 36 irudi aurkez daitezke. Beraz, gehiago dituztenek ezabatu egin beharko dituzte. Argazkiak ezin dira manipulatu, eta “berezkotasuna”, “sormena” eta “teknika” hartuko dituzte kontuan.

Parte-hartzaileek uztailaren 6rako aukeratu beharko dituzte lehiaketara aurkeztuko dituzten argazkiak. Horretarako, zestoa.argazki@gmail.com-era bidali beharko dute mezu bat datu hauekin: parte-hartzaile zenbakia, hautatutako argazkien zenbakiak eta haien gaiak.

Behin lehiaketa eginda, erakusketa bat jartzeko asmoa dute antolatzaileek. Zestoako Argazki Taldeak azaldu dutenez, beraien esku geldituko dira irudien egile-eskubideak, eta haiek erabiltzeko aukera izango dute; beti ere, egilearen izena aipatuta.

Sariak

Honakoak dira sariak:

Helduen saila

Bilduma onena: Garaiakurra, Zestoako bainuetxean bi lagunentzat zirkuitua eta 75 euro.

Bigarren bilduma onena: Garaikurra, Zestoako Laiak dendak eskainitako otarra eta 60 euro.

Hirugarren bilduma onena: Garaikurra eta 50 euro.

Herriko lehen ez saritua: Garaikurra, bi lagunentzat afaria Mollergi tabernan eta 50 euro.

Gazteen saila

Bilduma onena: Garaikurra eta 30 euro Potxolo dendan albuma eta argazkiak errebelatzeko.

Bigarren bilduma onena: 20 euro Potxolo dendan albuma eta argazkiak errebelatzeko.

Hirugarrem bilduma onena: 10 euro Potxolo dendan albuma eta argazkiak errebelatzeko.


‘Oarso’ aldizkarirako artikuluak aurkezteko epea zabalik da

Oarso aldizkarirako artikuluak aurkezteko epea zabaldu du erredakzio taldeak. Madalenen atarian argitaratuko dute aldizkariaren 54. zenbakia eta aurten berrikuntza handiekin helduko dela diote arduradunek, besteak beste, irekia izango da aurkezpen ekitaldia kolaboratu nahi duten pertsonek zein interesa dutenek ere bertaratzeko aukera izan dezaten. Bestalde, 1993tik kolaboratzailea den Maite Ruiz de Azua aldizkariko idazketa batzordean hasi da.

Euskaraz idatzitako artikuluen portzentajeak bilakaera ona izan badu ere, gaiaren garrantzia nabarmendu dute arduradunek eta artikuluak euskaraz idaztera animatu dituzte kolaboratzaileak. Dei berezia egin diete gainera, emakumeei, egun, kolektibo hori minoritarioa delako kolaboratzaileen artean.

Idatziak aurkezteko arauak Errenteriako Udalaren webgunean kontsulta daitezke. Lanak berriz e-postaz bidal daitezke, udal artxiboan entregatu edota Zu! Zure Udala Arreta zerbitzuan aurkeztu hilaren 30a baino lehen. Argibide gehiago nahi izanez gero 943 449 610, 943 446 626 telefono zenbakietara dei dezakete interesdunek astelehenetik ostiralera 08:00etatik 14:00etara.


Guardia Zibilaren txostenak legez kanpoko galdeketak agerian utzi dituela adierazi dute abokatuek

Diotenez, dokumentuak argi erakutsi du inkomunikazio aldian autoinkulpazioa lortzeko legez kanpoko praktikak egiten direla. Kontrol judizial falta orokorra dela diote, eta epaileak jo dituzte horren erantzule, "legeak dioena ez dutelako errespetatzen".


«Egoera berrira egokitu eta neurri zorrotzak hartu ditugu, egoiliarren ongizateari begira»

Covid-19ak eragindako alarma egoera honetan, hainbat neurri hartu dira Hernaniko zaharren egoitzan, eta bertako prebentzio neurrien berri eman nahi izan diote, Kronikari.

Nola eragin dizue Covid-19aren egoerak?

Adinekoei zuzendutako zerbitzu batzuk itxi behar izan dira: Jangela soziala, eguneko zentroa, eguneko arreta… Beste zentroetan (egoitza, apartamentuak…) neurri prebentiboak hartu behar izan dira. Itxi diren zerbitzuetako erabiltzaileekin harreman zuzenean gaude eta sortu zaizkien behar berriei erantzuten ari gara, otordua etxera eramanez edo etxez etxeko laguntza zerbitzua handituz.

Udalak honen aurrean, prebentzio neurri gisa egoitzak ixtea agindu du. Zer iritzi duzue? Horrelako neurriak hartzea eskatzen zuen egoerak?

Udala gara gu, eta Udalak erabaki duela esaten denean, guk erabaki dugula esaten da. Teknikariok eta politikariek elkarrekin hartutako erabakia izan da. Beharrezkoa da ahalik eta zerbitzu gehienak itxita egotea. Neurri egokiena da etxetik atera gabe egotea.

«Sektorizatu egin ditugu zonak: kutsatutakoak, sintomak dituztenak, kontaktua izan dutenak, sintomarik ez dutenak eta kontakturik ez dutenak»

Zer moduz daramakizue berrogeialdia? Zaharren egoitzako egunerokotasuna kontatzerik bai?

Egoera berrira egokitu behar izan dugu, eta oso azkar gainera. Lan gogorra ari da izaten, baina denak prebentzioari begira eta egoiliarren ongizateari begira beharrezkoak direnak.

Gaur egun, egoitza sektorizatuta dago. Zorionez, momentuz ez dugu kasu positiborik.

Sektorizatu ditugu zonak: kutsatutakoak, sintomak dituztenak, kontaktua izan dutenak, eta sintomarik ez dutenak eta kontakturik izan ez dutenak. Langileek ere neurri bereziak dituzte. Egoiliarrak ere beren neurriak dituzte, baina monitoreek denbora librean lan egiten dute, egoera normalizatuz eta lasaitasun bat transmitituz. Bisitarik ezin dituzte jaso baina bideo deiak egiten dituzte.

Zeintzuk izan dira, egoitzako langileok hartu behar dituzuen neurri horiek? Gogorra egiten da neurri hauek hartzea?

Tenperatura kontrolatu behar da txanda aldaketetan. Maskarilla erabili behar dute arnas klinika duten egoiliar guztiekin.

Lan tresnen eta tresna pertsonalen higienea zorroztuko da, 70 graduko alkoholarekin garbituz. Eskuen higienerako neurri zorrotzak bete behar dira. Bai egoiliarren eta besteen artean, bai eremu komunen gainazalak ukitu aurretik eta ondoren, eremu horien artean daude kontsultategiak, bilera gelak, sendaketa gelak, erabilitako ekipo informatiboak… Segurtasun neurriei buruzko prestakuntza eta prebentziozko alderdiekin lotutako teknika zehatzak (eskuen higienea…), Osakidetzako esteketan daude. Sukarra duten profesionalak ez dira beren lanpostura joango, eta telefonoz erreferentziazko medikuarekin jarriko dira harremanetan. Sektorizazioaren arabera langileak banatuta daude, eta aldagelak ere bai. Plantilla errefortzatu da: erizain bat, 18 klinika laguntzaile eta 4 garbitzaile gehiago lanean ari dira egoitzan.

«Udala gara gu, eta Udalak erabaki duela esaten denean, guk erabaki dugula esan nahi du. Beharrezkoa da ahalik eta zerbitzu gehien itxita egotea, eta neurri egokiena da etxetik atera gabe egotea»

Adinekoak nola bizi dute hau guztia? Haiek ere neurriak hartu beharko dituzte ezta? Zeintzuk?

«Egoera berrira egokitu eta neurri zorrotzak hartu ditugu, egoiliarren ongizateari begira» Covid-19ak eragindako alarma egoera honetan, hainbat neurri hartu dira Hernaniko zaharren egoitzan, eta bertako prebentzio neurrien berri eman nahi izan diote, Kronikari. Logela aldaketak nozitu dituzte bakoitzaren osasun egoera kontutan hartuta. Familiaren bisitak ezin dituzte jaso. Bideodeiekin edo telefonoz hitz egiten dute. Kanpotik datozten jarduera guztiak bertan behera gelditu dira. Ahal den neurrian, zentroan moduluka egingo da lan, eta erabiltzaileak ez dira beste modulutara pasako.

Espazio komunetan segurtasun distantzia gordeko da, eta gune horiek behar bezala aireztatuko dira. Arnasketa sintomak zorrotzak dituztenean zentroan indarrean dagoen protokoloa aplikatuko da, baita dagokion arreta zuhurtasuneko arauak ere, gune komunak saihestuz eta erabiltzaileen egonaldia beren logelara mugatuz. Gune komunak erabiliz gero, maskarilla jarriko dute eta segurtasun tartea gordeko dute. Bizi dute, denok bezala, aldi baterako dela eta ezarritako neurriak onartu behar dituztela. Goizero biltzen da profesional desberdinek osatutako krisi mahaia, eta egunero neurriak adosten dira bertan.

«Familiak urduri daude eta normala da. Gure lana da beraiek informatzea eta lasaitzea. Gainera, teknologia berriekin, hasi gara bideodeiak egiten, familiarrak ikusteko aukera izan dezaten»

Egoera larririk pasa duzue? Heldu askok ulertuko dute egoera, beste batzuek agian ez…

Kontatu pixka bat, nola hartu duten Koronabirusaren kontua. Egoera konplikatua da. Normaltasun egoera ez den honetan, saiatzen gara normaltasuna mantentzen, egoilarrei begira. Helburua beraiek lasai eta gustura egotea da. Egoera azaldu zaie, eta ulertu dute. Egoera larririk ez dugu momentuz; kasu batean azterketa egin da, eta negatibo eman du.

Bisitak ez dira onartzen. Zer moduz daramakite hau bertako helduek? Eta zuek, bertako langileak zaretenok?

Zaila da bisitarik ez jaso, eta familiarrik ezin ikustea, bai egoiliarrentzat baita familiarrentzat ere. Horregatik, egunero egoilar bakoitzaren familiarekin harremanetan jartzen ari gara egoeraren berri emateko. Familiak urduri daude eta normala da; gure lana da beraiek informatu eta lasaitzea. Orokorrean ulertzen dute egoera. Teknologia berriak aprobetxatuz ere hasi gara bideodeiak egiten, familiarrak ikusteko aukera izan dezaten.

Helduek tristura uneak izango dituzte… Nola animatzen dituzue?

Gorabeherak izaten dituzte. Gu beraiekin pertsonalki egonez, lasaituz, argi esanez zein egoeretan gauden, eta psikologoaren laguntza behar izanez gero bertan dago laguntzeko ere. Horrela lasaiago egotea lortzen dugu.

«Zaila da bisitarik ez jaso, eta familiarrik ez ikustea, bai egoiliarrentzat baita familiarentzat ere. Horregatik jartzen gara harremanetan egunero, egoiliarren familiarekin»

Langileok nola laguntzen diozue elkarri? Babesa izango duzue zuen artean, ezta? Nolakoa da?

Langileek lankidetasun haundia dute. Egoera hau hasi zenetik eta eguneko zentroa itxi zenetik, bertako langileak egoitzan lanean jartzeko erabakia hartu zuen Udalak, eta horrek gogorra izaten ari den lan hau arintzen laguntzen du.

Zer pentsatzen duzue datorrela hemendik aurrera? Koronabirusak gure bizitzetan eragin gehiagorik izango duela uste duzue?

Koronabirus birusa hor dago eta ahal dugun guztia egin behar dugu guregana ez iristeko, eta horretan ari gara. Argi dago orain eragina izaten ari dela. Hau guztia bukatzen denean, ikusi beharko da zer eragin izan duen. Ahalik eta azkarren pasatzea espero dugu, eta bizitza arruntera bueltatu ahal izatea.

«Koronabirusa hor dago, eta ahal dugun guztia egin behar dugu guregana ez iristeko, eta horretan gabiltza buru belarri. Hau guztia amaitzean, ikusi beharko da zer eragin izan duen»

Zaharren egoitzetan dauden helduei baimena emango zaie haien familien etxeetara joateko, Gipuzkoan behintzat. Hernanin ere hala egingo da?

Foru Aldundia ari da gai hau lantzen, momentuz zirriborroan dago. Prozedura izango da etxera joan daitezkela egoiliarrak krisialdi hau pasatu arte. Egoitzan plaza gordeko zaie eta ez dute ordaindu behar. Hala ere, medikuak baloratuko du egoiliarra etxean zaintzeko moduan dagoen. Etxera joan dena ezin da itzuli krisi hau pasatu arte, konpromezu hori hartu behar du. Etxean mendekotasun prestazio ekonomikoa emango zaie familia zaintzailea izateagatik, baita behar dituzten laguntza teknikoak ere: ohe artikulatua, grua, koltxoia eskara ez sortzekoa...

Azken egunetan, hainbat kasu berri egon dira zaharren egoitzetan. Neurri gehiago hartu dira horregatik?

Neurri prebentiboak Foru Aldundiak ezarri dizkie egoitza guztiei. Adostu dugu suhiltzaileekin astearteetan 15:30etan egingo dutela espazio komunen desinfekzioa (terraza, pasilloa, egongela, jangela). Ordu pare bat izango da, eta siestako ordua denez, logelan egongo dira egoiliarrak. Orokorrean ondo gaude, behar diren neurriak hartuz. Egoiliarrek ulertzen dute, eta kolaboratu ere bai. Aktibitateak mantenduz normaltasuna lortzen saiatzen gara. Egunero elkartzen gara laneko ekipoa eta egiten dugu balorazioa.


Bi aste eskas Korrika hasteko

Atzera-kontua hasi du Korrika 16k. Hilaren 26an hasiko da euskararen aldeko lasterketa, Tuteran, eta 11 egunen buruan iritsiko da Gasteizera, apirilaren 5ean, Euskal Herrian barrena euskarara hurbiltzeko gonbita zabaldu ostean. Hain justu ere, euskara ikasi duten etorkinak eta euskara galdu eta berriz ikasi dutenak omenduko dituzte aurten.


Bakerako lehen pausoa

Oso partida serioa eta erasokorra jokatuta, Poloniak eta Errusiak euren esku daukate Eurokopako final-laurdenetan aritzea. Dzagoevek sartu du Errusiaren gola, eta Blaszczikowskik orekatu du gero partida.


Ekintza ugari antolatu dute Korrika 16ren bueltan

Euskararen aldeko lasterketa apirilaren 2an (osteguna) helduko da Azpeitira, 20:40ak aldera

Lehendabiziko ekintza martxoaren 13an egingo dute: Bidaia intimoak DVD emanaldia antolatu dute

Korrika 16 martxoaren 26an hasiko da Tuteran eta dagoeneko hainbat ekitaldi prestatu dituzte euskararen aldeko lasterketaren bueltan.

Azpeitian, martxoaren 13an izango da lehen ekitaldia. DVD emanaldia antolatu dute eta Bidaia intimoak ikusteko aukera egongo da, Betharram aretoan, 22:00etatik aurrera. Martxoaren 14an aurtengo Korrikako arropa salmenta egingo dute herriko plazan, eguerdi aldean.

Korrika hasi eta egun bat geroago, martxoaren 27an, mus txapelketa egingo dute Gaztetxean, 21:30ean. Musikaz gozatzeko aukera ere izango da. Izan ere, Gatillazo taldearen kontzertua antolatu dute hilaren 28rako, 22:00etan.

Apirilaren 2an, Azpeitian

Apirilaren 2an helduko da Korrika Azpeitira, 20:30ak aldera. Aurretik etxeko txikien txanda izango da. Korrika Txikia 16:15ean abiatuko da igerilekutik.

Loiola 91 eraikinaren ondotik iritsiko da Korrika 16 herrira, 20:40ak aldera. Ondoren, azkoitiarrek hartu beharko dute lekukoa.


Elizondoko Bea arraindegia ezagutu dugu.


Zestoan egindako elkarretaratzea

Zestoako Libre ekimenak deituta atzo elkarretaratzea egin zuten herriko plazan eta auzipetutako Mikel Arregi Ertxin-i elkartasuna adierazi zioten herritarrek.


Familia ereduak

'Hiru'

Ekoizpena: Txalo.

Zuzendaria: Begoña Bilbao. Aktoreak: Loli Astoreka, Ana Elordi, Miren Gojenola, Zuhaitz Gurrutxaga.

Lekua: Donostiako Antzoki Zaharra. Eguna: abuztuak 17.

Garai batean ama, aita eta seme-alabak ziren ohiko familia bateko osagai ezinbestekoak, baina gaurko denbora aldakorretan sano aldatu dira gauzak, eta lehen baino askoz ugariagoak dira guraso bakarreko unitateak eta sexu berekoen arteko ezkontzak. Esandakoez gain, beste familia eredu bat proposatzen du Hiru antzezlanak, betiere umore tonuan, printzipioz absurdo dirudien egoera gogoetarako proposamen bitxi bihurtu arte.

Jatorrizko komediaren egilea Juan Carlos Rubio gidoigile eta antzerkigile espainiarra da, eta Tres izenarekin bataiatu zuen lana arrakastatsua izan omen da Latinoamerikako hainbat lekutan, haietariko batzuetan Él cuando quiere... ellas cuando pueden (Gizonak nahi duenean... emakumeek ahal dutenean) izenburu matxistaren gerizpean. Gurera etorritako bertsioan, ordea, nahiko ondo saihestu da balizko joera tamalgarri hori, eta gehienbat zentratu da hiru emakumeren amets eta bizi-proiektu pertsonaletan, hiruren arteko diferentziak adiskidetasunaren izenean gaindituz eta mekanikoa zirudien gizon baten laguntza beste plano batera eramanez.

Taula gainean Loli Astoreka, Ana Elordi eta Miren Gojenola ikusi ditugu, zein baino zein erosoago egokitu zaien pertsonaien roletan, eta hiruren kontrapuntu Zuhaitz Gurrutxaga egon da, txukun bera ere zuzendariak ezarritako ereduan. Martin Agirreren euskaratzeak, berriz, batuera estandarrera jo du, eta erregistro neutroan igaro dira argumentuko solasaldi mamitsuak, lagunen arteko naturaltasuna aktore bakoitzaren ahoskera bereziaren menpe geratu delarik. Betiere aktore lanaren arlo horretan, makala egin zait ahotsen proiekzioa, baina, kontrako platerean, eskertzekoa izan da esaldiak esateko erritmo pausatua hartu izana, zuzendariak hain modan dagoen abiadura bizia beldurrik gabe baztertu baitu.

Azkenik, eskematikotzat jo dezakegu eremu eszenikoaren diseinua, eta aukeran, nik nahiago dut horrelakoa izatea naturalismo zamatukoa baino, era horretan areagotu egiten baita antzezleen presentzia eszenikoa. Horrek, ordea, ahalegin handiagoa eskatzen du haien aldetik, ikuskizunaren emaitza testuaren eta aktoreen barne-indarraren esku geratzen delako. Izan ere, egileak jostailu komikotzat jotzen du bere testua, eta seguruenik arrakasta handiz jokatuko da Euskal Herriko antzokietan, lau protagonistek beren roletan konfiantza hartu ostean eta nork bere pertsonaiari dentsitate handiagoa emanez gero.


Azkoititik igaro da Ehunmilak Ultra Traila

Atzo iluntzean iritsi ziren lehen korrikalariak Elosuara, eta han zituzten dozenaka lagun zain. Guztira, sei azkoitiar ari dira lehian 168 kilometro dituen proban.

Ehunmiliak Ultra Trailaren hamargarren edizioa hasi zen atzo, ostirala, Beasainen, eta ohiko moduan, Azkotitik ere pasatu da proba. Atzo ilunabarrean igaro ziren lasterkariak Gorlatik Elosuara, eta horiek han izan zituzten zain dozenaka herritar animoak emateko. Aurreneko korrikalaria, Jon Aizpuru, 21:00ak pasata ailegatu zen Gorlara, eta pixkanaka joan ziren iristen gainontzekoak ere. Ixaka Oñederra izan zen handik igaro zen aurreneko azkoitiarra, eta segidan iritsi zen Ehunmiliak hiru aldiz irabazi duen Imanol Aleson ere. Korrikalariek Madariagarako bidea hartu zuten Elosuatik.

Guztira, sei azkoitiar ari dira lehiatzen 168 kilometroko proban: Aleson, Oñederra, Aritz Goenaga, Joseba Igoa Merino, Unai Aramendi eta Juan Antonio Sudupe Alberdi.


'Gure esku dago'

Erabakitze eskubidea zertarako nahi duen azpimarratu du bertsolariak eta giza katean parte hartu dutenei gogoratu die zer dagoen jada euren esku.

'Dena den', esan du Maddalen Arzallusek 'Faktoria'n, erabakitze eskubideaz haratago, guztiok pentsatu beharko genuke zer dagoen benetan gure esku eta zer uzten dugun, hala ere alde batera. Egunerokoan erabiltzen dugun hizkuntza edo gure lurraldeei erreferentzia egiteko erabiltzen ditugun hitzak gure mingainean eta soilik gure mingainean daude. Gure erreferentzia kulturalak gure irakurketetan, entzuten ditugun irratsaioetan eta ikusten ditugun telebista programetan daude. Egia da, paperetan zer jartzen digun ez dugu guztiz guk erabakitzen baina nor garen eta beraz, gure haurrak nor izango diren bai, hori gure esku dago'.


IBAIZABAL: Etorkinen Nazioarteko eguna

Asteazken honetan, hilak 18, munduan zehar ospatzen ari dena. Kontuan hartuta euskal gizarteak ere etorkinen inguruan gero eta iritzi atzerakoiagoa duen, Txus Elorzak proposamena egin digu gaitza sendotzeko.

DESKARGATU HEMEN


Antxoatan aritzeko debekua hiru hilabetera murriztu du EBk


Santa Agedari abestuko diote asteazkenean, makilen erritmoan

Urteroko ohiturarekin jarraituta, hirian kantuan ibiliko dira Añorgako Amassorrain ikastolako haurrak

Amassorrain ikastolako haurrek makilak hartuko dituzte. (Argazkia: Amassorrain ikastola)

Inauteri eta kaldereroei ongi etorria emanez, urtero bezala datorren asteazkeneko Santa Ageda bezperan makilekin lagundutako kantuez beteko dute hiria ikastoletako haurrek, baita helduek ere. Besteak beste, Añorgako haurrek auzoan barrena ibilaldia egingo dute, tartean helduei parte hartzeko aukera eskainita. Ikastolako atarian hasiko dituzte kantuak, 17:15ean, eta inguruetako baserriak eta txokoak bisitatuko dituzte, auzoa alaituz. Amaiera 20:30erako aurrikusi dute.

Gainera, Añorgako Amassorrain ikastolako haurrek goizetik hasiko dituzte makil erritmoak eta kantuak. Hala, txikienak eskean irtengo dira 11:00etan, ohitura zaharrak berpizteko asmoz eta lurra esnatzeko saiakera eginez, makilak astinduko dute Santa Ageda bezperako koplak abestuz. Dena den, Añorga ez da Donostian Santa Ageda bezpera ospatuko duen auzo bakarra; hiriko gainerako ikastoletako haurrek eta helduek ere makilak hartuko dituzte asteazkenean.

Ohitura nahasiak

Erlijio katolikoak Cataniako Agata santuaren eguna ospatzen du otsailaren 5ean, eta ohitura da egun horretan edo bezperan herrietan koplak kantatu eta diru edo janari eske ateratzea. Euskal Herriko herri askotan, makilekin ateratzen dira kalera, erritmoa markatzeko lurrean joaz. Dena den, beste jai askotan bezala, elementu paganorekin nahasita dago festa, eta santua abere gisa irudikatzen da batzuetan. Gainera, uste baten arabera, Santa Agata bezperako gauean banatzen dira hurrengo urteko ekaitzak.


Danborrada udal balkoietatik ikusteko 1.810 donostiarrek izena eman dute

Zozketa etzi egingo dute, 18:00etan.

Guztira 1.810 hiritarrek izena eman dute danborrada udal balkoietatik ikusteko zozketan. Horietatik 1.475 lagun banderaren igoera eta jaitsiera ikusteko zozketan sartu dira, eta 335 berriz haru danborrada ikusteko. Etzi egingo dituzte bi zozketak, 18:00etan, Udalbatza Aretoan, eta bertan egongo dira Juan Karlos Izagirre Donostiako alkatea eta Axier Jaka Partaidetza zinegotzia.

Konstituzio plazako eraikinean 30 plaza zozketatuko dituzte egun bakoitzean, eta saridun bakoitzak beste lagun bat eramateko eskubidea izango du, aurreko urteetan bezala. Udaletxean 24 plaza zozketatuko dituzte.

Kontsituzio plazan 30 toki zozketatuko dituzte. (Argazkia: Lide Ferreira)


Azpeitiarrak ere lehiatu dira Zarauzko II. Eskolarteko Xake Txapelketan

Xakelari gazteek asteburu osoko festa izan dute Zarautzen, hango kirol elkarteak antolatutako II. Eskolarteko Xake Festarekin. Ostiraletik igandera, askotariko hitzorduak izan zituzten Zarauzko hainbat txokotan. Tartean, zapatuan benjamin, alebin eta infantil-kadete mailetako jokalarientzako txapelketa egin zen Orokieta ikastetxean. Goizetik arratsaldera, 162 gazte aritu ziren lehian, eta tartean izan ziren hiru azpeitiar: Gorka Uranga eta Aner Alonso infantil-kadete mailan, eta Beñat Aristegi benjamin mailan. Alonsok eta Urangak bina puntu lortu eta 9. eta 11. postuetan sailkatu ziren, hurrenez hurren. Aristegik, berriz, 4,5 puntu eskuratu eta 9. postuan sailkatu zen, "joko interesgarria erakutsiz eta aurrerakada bat emanez", Xaputarrak xake taldekoen esanetan.

Argazkietan, hiru azpeitiarrak, Zarauzko txapelketan.


Fernando Torresek futbola utziko duela adierazi du

Madrilgo jokalariak futbol profesionala utziko du, 18 urteko ibilbidea izan ondoren. Igandean bere azken partida jokatuko du Sagan Tosu taldearekin.

Fernando Torres futbol profesionala utziko duela adierazi du, 18 urteko ibilbidea izan ondoren. Madrilekoak igandean jokatuko du bere azkenengo partida, Sagan Tosu taldearekin.

Atletico Madrilekin 2001ean debutatu zuenetik, 9 garaikur irabazi ditu. Horien artean, 2010eko Munduko Kopa, 2008ko eta 2012ko Eurokopak eta Chelsea taldearekin 2012an irabazitako Txapeldunen Liga.

Horrenbestez, Espainiako historian izan den aurrelaririk onenetariko bat erretiratuko da.

Igandean jokatuko du bere azkenengo partida profesional mailan, Sagan Tosu taldearekin. Torresek kirol-gestioan formazioa izango du, etorkizunean Atletico Madril taldean lan egiteko helburuarekin.


Barcinak Itun Ekonomikoa errespetatzeko eskatu dio Madrilgo Asanbleari

Ana Beltran Nafarroako PPko eledunak adierazi du Madrilgo PPren eta UPDren "ezezagutzari eta oportunismoari" egotzi dio foru erregimenaren aurka egindako erasoa

Atzo, UPDren ekimenez eta PPren aldeko botoekin Madrilgo Asanbleak EAEko kontzertu ekonomikoa eta Nafarroako itun ekonomikoa kentzeko eskatu zuten. Yolanda Barcina Nafarroako lehendakariak iragarri du Madrilgo erkidegoko gobernuari deitu diola. "Ez da lehen aldia Madrilera deintzen dudana hemengo eskubideak errespeta ditzaten eskatzeko"

Asteartean bilduko da Barcina Cristobal Montoro Espainiako Ekonomia ministroarekin. "Gure foru erregimena erabakitasunez defendituko dut legez dagokionaren aurrean, Espainiako Gobernuaren aurrean.

Bere aldetik, Ana Beltran PPko diputatuak Madrilgo Asanbleak foru sistemaren aurka egindako erasoa salatu du. Beltranek arrazoitu du Mariano Rajoy Espainiako gobernuburuak foru erregimena babesten duela, eta "UPDri eta Madrilgo PPri oportunismoz" jokatzea leporatu die. "Arma politiko bezala erabili dute".

UPNko Carlos Garcia Adanero foru erregimeneko batzordean adierazi du "jauzi kualitatiboa" eman dela oraingoan, "jada ez direlako iritzi pertsonalak". Adierazgarritzat jo du bozketan PPk foru sistema kentzearen alde egitea. Bere esanetaz, ez da nahikoa esatea Rajoyk itun ekonomikoa errespetatzen duela. "UPNko udal talde batek EAErekin bat egitearen alde egingo balu, zuk Beltran andereak, ziurrenik gure alderdiko presidentea horren aurka dagoela esatea baino zerbait gehiago esperoko zenuke. Guk ere gehiago espero dugu".

Zerga erreformaren proposamena

Iazko irailean Barcinak iragarri zuen zerga erreforma osoa proposatuko zuela. Alta, iragan urte politikoaren amaiera arte itxaron behar izan zen gida lerroak ezagutu arte, eta berriki gobernu kontseiluak zerga erreformaren nondik norakoak aurkeztu ditu. Horren berri emateko izan da Barcina gaur Parlamentuan. Ukatu egin du hauteskundeei begirako proposamena dela. "2011ko Errentaren zergaren mailara itzuli gara. Nahi dugu Nafarroako errenta ertainak eta apalak ez egotea egoera okerragoan, estatukoekin edo EAEkoekin alderatuta".

Oposizioak, hain justu, kontrakoa leporatu dio. Gobernuaren erreformak Errenta Zerga, Ondare Zerga, Sozietate zerga eta Ondare Transmisioen Zergari eragiten dio. PSNko Juan Jose Lizarberen esanetan, proposamen hori aurrera ateratzen bada 71 milioi euroko kostua izango du baina ondoren ez da ekonomia sustatzeko neurririk proposatzen. Bere esaneta, neurriak 2016ean eragingo badira ere hauteskunde kanpainari begira eragitea bilatzen dute.

Bildu-ren esanetan UPNk konplexurik gabe esan behar luke PPren zerga erreforma dela. Maiorga Ramirezen esanetan, UPNk orain aurkeztu ditu lau zergen aldaketak Cristobal Montororen zerga erreforma ezagutu arte itxaron duelako. "Behin PPk aurkeztuta, Nafarroara ekarri duzue, baina ez izan beldurrik hori esateko, jendea ez baita tuntuna".

Aralar-NaBaiko Juan Carlos Longasen esanetan, "unerik desegokienean" proposatu du UPNk zergak jaistea. "Arduragabeziaren mugan dago, eta a zer kasualitatea hausteskundeen atarian aurkeztea. Oinarri horiekin, azkenean susperraldirik ez badator ea nola konpontzen duzuen egoera".

PPko Ana Beltranen esanetan, "herritarrei egindako sakrifizioa itzultzeko unea da". Ezkerrako Ana Simonen aburuz, berriz, UPNren gobernua nafarren arteko zerga tarteak zabaltzen ari da: "Proposamena atzerakoia eta bidegabea da".


Uztaileko udalekuetan lan egiteko lan-poltsa osatzen ari dira

Udalekuetan begirale aritzeko deialdia luzatu du Udalak. Ezinbestekoa da adin nagusikoa izatea eta euskara jakitea. Izen emateko epea hilaren 15ean bukatuko da. Informazio gehiago nahi izanez gero, Euskara zerbitzura jo: deitu (943-337029) edo www.hernani.net-en begiratu.